Bukedde Online - Obubonero bw'omusajja anaakugattako\nEmbuzi erina mugaso ki?\nObubonero bw’omusajja anaakugattako\nBano abaagalana baabadde Lukaya nga bali mu mukwano omuzito.\nBULI mukyala njagala akimanye nti ekitonde ekisajja kisikirizibwa nnyo. Naye omusajja alina obwongo okusalawo.\nAbasajja abamu baleka ebirowoozo ne bifuga ebikolwa wabula ne batakozesa magezi mazaale kusalawo oba ddala kigasa okufuna omukyala omulala. Era n’abakyala bwe tuli. Oyinza okufuna abasajja bangi abakwagala, naye olina okukozesa obwongo okusalawo.\nMu mbeera eyo buli musajja asobola okufuna omukyala omulala, naye ate waliyo abasajja nga kyangu okukugattako muggyawo.\n1 Omusajja atassa kitiibwa mu kitonde kikazi aba mwangu okubagattako. Kino okirabira ku njogera, ebikolwa n’enneeyisa.\n2 Omusajja omujoozi ng’asobola n’okukwana omukazi nga mukazi we alaba, akwana mikwano gyo, baganda bo oba abantu b’omanyi. Oyo omanya nti kyangu okukugattako.\n3 Omusajja ava mu maka nga kitaawe, baganda be, bakojja ne mikwano gye nga balina abakazi bangi naye kiba kyangu okukugattako kubanga abeera alaba nga kya bulijjo.\n4 Oluusi eddiini oba eggwanga lisobola okukkiriza omusajja okufuna abakyala abasukka mw’omu.\n5 Omusajja agendera ku bye bamugamba nga teyeesalirawo naye aba mwangu okukugattako.\nAbo be bawoza nga gundi bwe yamugambye nti kirungi okuba n’abakazi abawerako, nti oba gundi yafuna omukazi alina ssente kati bali bulungi kubanga omukyala muto ayamba ku mukyala mukulu.\nManya nti ajja kufuna omulala kubanga ayagala kugezaako afune gundi kye yafuna. 6 Waliyo abasajja nga banoonya basika oba ekikula ky’omwana gw’atalina.\nBw’aba n’abalenzi bokka ayinza okuba ng’anoonya bawala, oba bw’aba n’abawala ng’anoonya balenzi. Ate n’akyogerako nnyo nti ayagala ekikula ky’omwana gw’atalina, n’atamanya nti amagi ge ge gasalawo ku kikula ky’omwana azaalibwa.\nOmusajja ow’ekika kino kyangu okufuna omukazi omulala.\n7 Ennaku zino abasajja abatayagala kukola baagala abakyala aba- lina ssente. Era bw’olaba omusajja ng’akuliriza ssente ez’obwereere ng’omanya nti asobola okuzifuna ku bakyala, era ajja kubanoonya.\nKW’OLABIRA OMUSAJJA ALINA OMUKAZI OMULALA;\nAbasajja abamu bafuna abakazi abalala wabula ne bamanya nti nsobi. Kale balina kukikuuma nga kyama era bakola ekisoboka okukuuma ekyama kino. Naye era waliyo obubonero bw’omanyirako. Atandika okukomawo ng’obudde bugenze ate oluusi n’okusulayo. Obulimba butandika ate ng’olabira ddala akulimba.\nAyinza okugamba nti, leero tukoze nnyo, wankubidde essimu nga tuli mu miitingi, sigenda kudda mangu ηηenda kulaba gundi. Atandika okufuna eηηendo buli kiseera.\nOkwegatta kukyuka anti akomawo talina nnyonta. Akugamba nti akooye oba alina ekimuluma. Yeebaka mangu omusanga yaguddewo nga tolina gamutandika ate akeera mangu nga gwe bagoba mu buliri.\nAte olw’okuba ayagala okuzibira gy’ava ayinza okuleetawo omukwano gw’otolabangako ng’ayagala kukuziba maaso oleme kulowooza oba kusuubira nti waliyo omulala.\nAtandika okweyombya oba okufuna kw’atandikira olutalo naawe. N’ekintu ekitono kimuyombya anti kati awaka aba tayagalawo kuba buli kimu kimunyiiza ate eri gy’ava wamusanyusa.\nObuvunaayizibwa atandika okubusuula. Tayagala kusasula nnyumba, kugula mmere, wadde okujjanjaba abaana be.\nTeri kyokola ne kimusanyusa. Emmere bw’erwawo olwo taalye. ate bw’ewola olwo lutalo. Abeera n’entondo anti ayagala omweguye nnyo. Jjukira alina kyakweka.\nTafaayo ku nsonga z’ewammwe. Bw’ofi irwa oziika wekka, tagenda ku lumbe wadde embaga otambula bw’omu.\nBw’ayogera ku ssimu akuviira oleme kuwulira. Tayagala okwate ku ssimu ye era agikuuma nnyo. Ate bwomukubira essimu takwata, awoza ‘neetiwaaka’ oba essimu tebeerako.\nAtandika okwekolera emirimu egimu ng’okweyoleza obuwale obwomunda, okugolola ate oluusi akugamba engoye azitwala wa dobbi naye nga waliyo ayoza. Omulundi oguddako tugenda kwogera ku basajja basalawo batya okufuna abakyala abalala.\nOno omukungu wa Kabaka okukwata mu ngalo obeera waamukisa\nAb'amaato balindiridde Kabaka e Mulungu\nMU MAASO GA KABAKA TUFIIRAWOKabula


Bukedde Online - Buubuno obuwaayiro obuli mu ndagaano ya KCCA ne Nabugabo\nBuubuno obuwaayiro obuli mu ndagaano ya KCCA ne Nabugabo\nAdded 21st December 2018\nENDAGAANO KCCA gye yakola ne kkampuni ya Nabugabo Joint Venture Ltd ebadde egulumbya abasuubuzi b’omu Kampala wakati omutwe yiino.\nSsentebe w’aba suubuzi abeegattira mu kibiina kya KATA Katongole (ku kkono) n’abamu ku basuubuzi be ku kkooti y’ebyobusuubuzi e Nakasero. Amuddiridde (ku ddyo) ye looya waabwe Tomusange.\nErimu obuwaayiro obwewuunyisizza abasuubuzi ababaddenga bakakibwa okusasula ssente za kasasiro ekibatuusizza n'okutwalibwa mu kkooti y'ebyobusuubuzi ebakake okuzisasula.\nKkampuni za kasasiro ziteekeddwa okuwa buli musuubuzi gwe ziyoolera kasasiro akaveera akasitula liita 100 ate nga kalina obugazi n'obuwanvu bwa 60 x 90 cm. Bateekeddwa okuba nga kasasiro bamunona ku dduuka oba mu mulyango gw'omusuubuzi abeera yakkaanya nabo mu nkola ya ‘door to door services'.\nMu bukwakkulizo obulala mulimu; Okugaana kkampuni za kasasiro okusasuza abasuubuzi ssente ezisuka 30,000 buli mwezi.\nKkopi y'endagaano eno eyafuniddwa olupapula lwa Bukedde gye buvuddeko, erimu akawaayiro akawa omusuubuzi omukisa okukkiriza oba okugaana okukolagana ne kkampuni yonna eyagala okumuyoolera kasasiro kasita abeera nga takkaanyizza na bukwakkulizo bwayo.\nOmusuubuzi akkirizza okuzisasula bateekeddwa okumuyoolera kasasiro azitowa liita 100 emirundi esatu mu mwezi.\nEwa omusuubuzi atalina busobozi kusasula mitwalo esatu okusasula 3,000/- zokka omwezi ng'ayita mu nkola ya ‘Premium waste services' ey'okwetwalirayo kasasiro ku mmotoka ebeera ekimye kasasiro ku kizimbe waali.\nAbasuubuzi abaakulembeddwa Godfrey Katongole ssentebbe w'ekibiina kya KATA omwegattira abasuubuzi baakeedi abattunka ne Nabugabo mu kkooti y'ebyobusuubuzi ku nsonga za kasasiro, beewuunyizza obuwaayiro obuli mu ndagaano kyokka ng'aba Nabugabo babaddenga babutuulira mu bugenderevu ne babaggyako ssente ezimenya amateeka.\nBaweze okufaafaagana ne kkampuni eziri mu kiti kya Nabugabo mu mbuga z'amateeka nti bakooye okubbibwa.\nPeter Kaujju atangaazizza KCCA kitongole kya Gavumenti ekikolera emirimu gyakyo mu mateeka era tusaba abasuubuzi bwe baba balina okwemulugunya ku nzirukanya y'emirimu gya kkampuni ya kasasiro yonna bakututuuseeko tusobole okuzirondoola.\nEssaza lya Butambala likakasiddwa okutegeka fayinolo z'ebika


Bukedde Online - Aba Airtel bagaziyizza ku nkozesa ya yintanenti\nAba Airtel bagaziyizza ku nkozesa ya yintanenti\nAbasomesa basabiddwa okuwa omulimu gwabwe obudde\nTemuyinza kubeera baabuvunanyizibwa nga te...\nSomasekha (mu ssaati ey’obukuubo) n’abamu ku Bannakawempe be yawadde yintaneeti ya 4G.\nKKAMPUNI ya Airtel essizza omukono ku ndagaano y'okubunyisa yintaneeti ya 4G mu materekero g'ebitabo aga gavumenti ne KCCA gonna mu Kampala n'okwetooloola eggwanga.\nEnteekateeka eno Airtel egitongolezza Kawempe ku tterekero ly'ebitabo erya Kawempe Youth Center, ekimu ku bifo ebikuhhaanya abavubuka naddala abettanira okusoma ebitabo wamu n'okukola okunoonyereza ku bintu ebitali bimu nga beeyambisa kompyuta. Bw'abadde assa omukono ku ndagaano ey'emyaka ebiri Ssaabasumba Bakyenga ng'akwasa Fr. Mubangizi Donanto ebbaluwa emukakasa ku busosodooti.\nSomasekha (mu ssaati ey'obukuubo) n'abamu ku Bannakawempe be yawadde yintaneeti ya 4G. Walusimbi ng'apooca n'ebiwundu mu ddwaaliro ly'e Kiruddu. Bisopu Wayabire (mu ssaati ey'obukuubo) mu limu ku masomero ge yalambuzza Christpher Connie (mu kkooti). Bukedde lwe lupapula lw'omuntu waabulijjo oluvumu, oluwa amawulire amanyuvu agayigiriza ate nga geesigika.\nBw'oba olina ensobi yonna gy'olabye, genda mu ssimu yo wandiika ekigambo ENSOBI buukawo akabanga, ozzeeko ky'oyagala tugolole oweereze obubaka ku 8338 oba ku 0772404772 ne 0712831015.\nOKUGOLOLA ENSOBI Ow'omu Lusanja akubiddwa akatayimbwa Meddie Musisi Samuel Lutwama n'abakulira ekifo kino, V.G Somasekha akulira Airtel ategeezezza nti ng'omu ku kaweefube w'okwongera amaanyi mu by'empuliziganya n'okwagazisa abavubuka okusoma ebitabo, balina okussa amaanyi mu yintaneeti era nga 4G ebaweereddwa egenda kubayamba okwongera amaanyi mu kunoonyereza kwabwe.\nAyongeddeko nti newankubadde enteekateeka eno etandikidde Kawempe, yaakubunyisibwa mu bitundu by'eggwanga eby'enjawulo. Esther Kyazike akulira Kawempe Youth Center yeebazizza aba Airtel olw'endagaano gye baakoze\nOmukazi agaanidde omwana wange\nEyantambuliza ebbanga namufuna ku Ssekukkulu


Bukedde Online - Bale agenze\nGuardiola awaanye musaayimuto Phil Foden:...\nKiraabu y'e China erangirira essaawa yonna nga bw'eguze Bale\nWIIKI eno egenze okuggwaako nga Gareth Bale y’ali ku bawagizi b’omupiira abatali bamu okwetooloola ensi yonna. Bale, 30, abadde takyakwatagana n’omutendesi Zinedine Zidane ng’era biyiting’ana nti essaawa yonna ava mu Real Madrid.\nBale yeegatta ku Real mu 2013 ku nsimbi ezaamenya likodi y’omuzannyi akyasinze okugulwa obuwanana ebiseera ebyo (obukadde bwa pawundi 85.3) kyokka abadde takyali muganzi eri abawagizi ba Real abamu n’omutendesi Zidane.\nEnsonda ezimu zibadde zitegeeza nti yandidda mu Spurs gye yava kyokka ng’endala zigamba nti ManU ne Arsenal zandimutwala. Wabula kati ekiriwo, kye ky’okuba nga waliwo kiraabu y’e China, emalirizza emisoso gyonna egimugula era essaawa yonna erangirira nga bw’emututte.\nEno ye Jiangsu Suning ey’omu kibuga Nanjing ekirimu abantu obukadde obusoba mu mukaaga. Jiangsu Suning, ezannyira mu liigi y'e China ey'oku ntikko, esuubizza okuwa Bale akakadde ka pawundi kalamba buli wiiki ng’omusaala era essaawa yonna okuva kati, kigambibwa nti yaakulangirira nga bw’emuguze.


Latest News 820 - Radio Simba - Ennene\nFuso enyize bataano, 1 mufu – Masaka.\nApril 7, 2016 August 1, 2018 Mubiru Ali\nJaviira Mukasa myaka 32 omusuubuzi wa kasooli e Kyabakuza afiiriddewo mbulaga n’abalala bana nebamenyeka emikono n’amagulu.\nAkabenje kano kagudde mu kabuga k’e Kyabakuza mu Disitulikiti ye Masaka Fuso namba UAS 808B ebadde yetisse kasooli eremeredde omugoba waayo n’edda ekyennyumannyuma n’enyiga Javiira abaddeko byagula ku dduuka n’ akutukirawo ate abalala ne baddusibwa mu ddwaliro nga emikono gimenyese.\nAyogerera Police mu bitundu bya Masaka Afande Ibin Ssenkumbi akakasizza akabenje kano. Kit\nFamire yonna eggyiridde mu Nabbambula w’omuliro – Luwero.\nAbantu bana nga bonna ba Famire emu abakulu 2 n’abaana 2 baggyiridde mu muliro ekiro ekikeesezza leero.\nEntiisa eno egudde ku kyalo Kawuku mu Ggombolola ye Busaana ekisangibwa mu Disitulikiti ye Luweero.\nKiteeberezebwa nti omu ku booluganda lw’omusajja ategeerekeseeko erya Oboro yaayokezza abantu bano olw’enkaayana ku kibanja. Kitalo.\nOmubaka Kafeero Ssekitoleko bamuzizza mu kooti lwa buyigirize .\nApril 6, 2016 August 1, 2018 Mubiru Ali\nOmubaka Eng . Robert Kafeero Ssekitooleko eyakalondebwa ku kisanja kye ekyokubiri okukiikirira essaza lye Nakifuma atwaliddwa mu kooti enkulu e Jinja lwabuyigirize bwe kuteebererzebwa kuba bwa munguuba ..\nSekitooleko attwaliddwa mu kooti wamu n’akakiiko k’ebyokulonda akaategeka ekulonda mu mwezi gwokubiri ate nekakkiriza omuntu atalina buyigiriza bumugwanyiza kuvuganya ku kifo .\nKawombe Lameka y’atutte omusango guno mu kooti .\nOlutalo lwa Omuloodi Lukwago ne Musisi lukyalanda .\nObutakkaanya wakati wa Omuloodi wa Kampala omulonde Erias Lukwago ne nankulu w’ekitongole ekitwala Kampala Jennifer lukyali namulanda nga mabeere ga mbwa , nga bannamateeka ba KCCA bagamba nti ssiwakutuula mu ofiisi ya bwa Meeya okutuusa nga omusango oguli mu kooti ejulirwamu gusaliddwa .\nKo akakiiko ka Palament ku nsonga z’obwa Pulezidenti n’ensonga z’ebweru w’eggwanga kawuliriza banamateeka ba KCCA nga bagamba nti ekiragiro kya kooti kiyinza n’obutamuganya kulayira nga Meeya .\nWabula bo ababaka ba Palamenti omuli Odonga Otto – Aruu County n’abalala abatuula ku kakiiko kano batadde abakungu ba KCCA ku nninga bannyonnyole engeri obukuubagano buno gyebunnaggwamu Lukwago asobole okutuula mu ofiisi ye\nAbabaka bongeddeko nti katemba w’okuggala ofiisi y’obwa Meeya ateekwa okukoma mbagirawo .\nAbakungu ba KCCA bakulembeddwa Minisita wa guno naguli Eng . Ibrahim Byandala nga balabiseeko eri akakiiko kano akakulirwa omubaka akiikirira essaza lye Nyabushozi Fred Mwesigye okunnyonnyolera embalirira yaabwe ey’omwaka 2016/ 2017 .\nKadaga atwaliddwa mu kooti lwakuteeberezebwa kubba kalulu .\nOmukubiriza wa Palamenti Rebecca Alitwala Kadada akubiddwa mu mbuga z’amateeka lwakuteeberezebwa kubba kalulu akamukomyawo mu palamenti ng’omubaka omukyala owa Disitulikiti ye Kamuli .\nDeborah Mwesigwa Mugerwa eyavuganya Kadaga naafuna obululu 20.000 ate Kadaga 80.000 , addukidde mu kooti nga avunaana Kadaga olw’okuteeberezebwa okubba akalulu .\nSolomon Baleke y’alikunganyizza .\nDr. Besigye agombeddwamu obwala.\nApril 5, 2016 August 1, 2018 Mubiru Ali\nCol Dr Kizza Besigye wetwogerera nga Police emugombyemu obwala era akuumirwa ku Police station ye Nagalama.\nCol Besigye Police emuyooledde Mulago bw’abadde avudde mu makage e Kasangati gy’abadde asibiddwa okumala ennaku ezisoba mu 40 nga ayolekera ku kitebe kya FDC e Najjanankumbi okwetaba mu kusaba okubaawo buli lwakubiri.\nBesigye abadde awerekerwako namungi w’abantu era nga mu kuggyawo Besigye, Police emuyisizza Kololo okumwolekeza Police ye Nagalama gy’akuumirwa mu kaduukulu.\nPolice tegenda kwamuka bitundu okutuusa nga Museveni alayiziddwa – Enanga\nPolice egamba nti tegenda kuva mu bitundi ebyenjawulo okutuusa nga Pulezidenti omulonde Yoweri Kaguta Museveni alayiziddwa mu gwokutaano omwaka guno .\nKino kiddiridde abantu abamu okwemulugunya nti tekikyetaagisa Police kuba nga ekyali mu bitundu byebaayiibwamu mu biseera by’akalulu , omuli enkulungo ez’enjawulo ssaako n’okutalaaga ebitundu by’ekibuga ebitali bimu .\nEnanga agamba nti baafuna amawulire nti waliwo abaagala okutabangula eddembe balemese okulayiza Pulezidenti Police kyetagenda kukkiriza .\nWall collapse kills a pupil\nA primary school pupil in Iganga has been killed and three other people seriously injured after a wall collapses on them at Idudi trading center along Iganga-Tororo road.\nThe wall is said to be from a building owned by 3rd Deputy Prime minister Al Hajji Kirunda Kivejinja.\nPolice has arrived at the scene and has taken the body to a mortuary\nBy Wily Basoga kadaama in Iganga\nPrevious 1 … 819 820 821 … 984 Next


Poliisi ekutte omusajja lwakumenya nnyumba yamulirwana we nga ayagala okubba ettaka lye - Radio Simba, The Best Luganda Station in the World !\nPoliisi ekutte omusajja lwakumenya nnyumba yamulirwana we nga ayagala okubba ettaka lye\nJuma Kayondo akwatiddwa Poliisi lwakumenya nnyumba ya Yusuf Ssemakula e Kitoko Kira Municipality. Omwogezi wa Poliisi mu Kampala n’emiriraano Luke Owoyesigire yagambye nti Kayondo amanyiddwa nga Prince omusango yaguzza nga 8-July-2018 nga agamba nti ettaka ennyumba kweyali lyali lirye.\nPoliisi bweyakoze okunoonyereza yakizudde nti Kayondo abadde yagufuula mulimu ogw’okubba ettaka ly’abantu nga ayita mukumenya amayumba gaabwe era nga abadde atunda ettaka ly’abantu nga akozesa ebyapa ebijingirire.\nOluvannyuma lw’okukwatibwa abantu ab’enjawulo bavuddeyo nga balumiriza Kayondo olw’okubabba omwabadde David Asubu agamba nti yamusasula obukadde 900 ne Hajat Aziza eyamuwa obukadde 15. Okusobola okukwata obulungi omusango ggwe, files za Kayondo zasabiddwa Regional CID Kampala Metropolitan East neziva ku Kira Police Station nezidda ku Jinja Road Police Station.\nLeero ssi lunaku lwa kuwummula eri abasomesa – Minisita Muyingo.\nTubaagaliza ekisiibo ekirungi baganda baffe mwenna Abasiraamu


Bukedde Online - Bamukutte lwa kusibira baana be mu nnyumba\nBp. Ssekamaanya akuutidde ab’e Bungereza...\nEby'okulya Kayihura by'alya biva waka\nTAATA asibira abaana be mu nnyumba n'agenda ku mulimu abatuuze bamulonkomye ku poliisi n'akwatibwa n'aggalirwa.\nKimezze ng'ali ku Poliisi n'abaana be\nIsma Kimezze ,30, ow’omu Dobbi zooni mu muluka gwa Makerere III ng'atunda byennyanja mu katale ka Kizito ku Kaleerwe y'akwatiddwa poliisi y’oku Kaleerwe oluvannyuma lw’abatuuze okumulonkoomayo bw'akudde ng'asibira abaana be; Amina Nakamate (8) ne Ajarah Nansereko (4) mu nju.\nPoliisi ng'eyambibwako Paul Mukwaya, ssentebe w’ekitundu baanoonye Kimezze ku mulimu n’abakulemberamu w'apangisa ne bamulagira okuggulira abaana.\nAbatuuze baategeezezza nti abaana balina kuba ku ssomero naye tebamanyi lwaki kitaabwe abasibira mu nju nga bagamba nti amasannyalaze gasobola okukwata omuliro ne bafiira mu nnyumba oba si ekyo n’okufa ekiziyiro.\nKimezze ng’ali ku poliisi ategeezezza nti si muze gwe kusibira baana mu nju wabula kyavudde ku nnyaabwe kugenda mu kyalo n'alaba nga talina gw'ayinza kubalekera kuba ekiwamba baana kisusse so nga n'omulimu gwe gumwetaagisa okukeera ku ssaawa 11 ez’oku makya n’asalawo okubasibiramu nga talina gwe yeebuuzizzaako.\nAbaana abaabadde baggalidwa nga babagulidde\n“Afande abaana bange mbaagala naye maama waabwe alina omulwadde mu kyalo kye kyavuddeko okubasibiramu nga sirina gwe mbalekera ng’ate mbeera eriwo mu ggwanga mbi naye ng’abaana era basoma, ” Kimezze bwe yategeezezza abaserikale.


Bukedde Online - Lwakataka akomyewo okuvuganya n'abanene e Masaka\nOmuvuzi wa mmotoka z’empaka Ponsiano Lwakataka agambye nti anoonya kuddamu kuzimba linnya mu muzannyo guno ng’awangula empaka za Action Road Safety Masaka Rally ezitegekeddwa aba kiraabu ye eya Southren Motor Club.\nY’akyasinze okuwangula empaka zino ng’asitukidde mu kikopo emyaka 7 wabula ng’emyaka ebiri tavuze ng’ali mu kkomera.\n“Olufunye abavujjirizi okutandika ne Emmanuel Lwasa owa Lwasa Gardens e Masaka nkomyewo okuvuganya engule y’eggwanga.\nNga bulijjo, njagala okukozesa mmotoka yange enkadde Subaru N8 okuwangula mmotoka ennene ze baakazaako ‘Ebisodde’ nga mwe ntwalidde n’abantekamu ensimbi bavuzi bannange okuli Desh Kananula n’abalala.\nAyongeddeko nti sseddume w’ente essiddwawo Lwasa agenda kugirya,” Lwakataka bw’ategeezezza mu kutongoza empaka zino e Lugogo ku kitebe kya NCS.\nAgenda kusindana ne Jas Mangat ku ngule y’eggwanga ng’ono naye akomyewo okuva e Kenya gy’avugidde emyaka ebiri.\nMangat ye yawangula ku buvizi bwa mmotoka mu ggwanga mu 2013. Lwasa omuvujjirizi omukulu mu mpaka zino agambye nti mu by’ataddemu ebimazeewo obukadde 15 mwe muli okuwa Lwakatala obukadde 6, okusuza abavuzi , okugula obukooti bw’abategesi (reflector Jackets), sseddume w’ente n’ebirala.\nAsasulidde n’abavuzi okuva mu Masaka okuli Hamza Kakande ne Mansoor Lubega owa Kyabakuza Rally Team.\nMmotoka zaakusooka okwekebejjebwa ku Gaz Petro Station ku Lwokutaano zigende butereevu mu z’akafubutuko mu Pine Ridge.\nPulezidenti wa Southern Motor Club, Raymond Kiyingi agambye nti nga gwe mulundi ogusoose bataddewo mmotoka ez’ekiro nga zino zaakubumbujja Lwamukaaga nga za kiromita 5.5 okuva e Kaddugala okutuuka mu Kiyembe zidde e Kasana okutuuka e Kidda ku lugendo olwa kiromita 25.\nKu Ssande zaakugenda e Rakai okuvuganya mu nvuga 10 era zidde ku Lwasa Gardens abawanguzi okugabirwa ebirabo. Lwasa ataddewo ne sseddume w’Ente nga lwakataka asuubizza okugisitukiramu agabule abawagizi be. Luno luvuga lwakusatu ku kkalenda y’eggwanga ey’empaka za mmotoka.


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ 1 Ebyomumirembe 29\n1 Awo Kabaka Dawudi n’ayogera eri ekibiina kyonna ekyali kikuŋŋaanye nti, “Sulemaani mutabani wange, Katonda gw’alonze, mwana muto atalina bumanyirivu, ate nga omulimu munene. Ekizimbe kino si kya ku lwa muntu wabula kya ku lwa Mukama Katonda. 2 Ntegese olwa yeekaalu ya Katonda wange, zaabu olw’omulimu gwa zaabu, ne ffeeza olw’omulimu gwa ffeeza, n’ebikomo olw’omulimu ogw’ebikomo, n’ebyuma olw’omulimu ogw’ebyuma, n’embaawo olw’omulimu ogw’embaawo, amayinja aga onuku mangi n’amayinja ag’okutona, amayinja ag’omulimu ogw’enjola n’ag’amabala mangi, n’amayinja ag’omuwendo omungi ag’engeri zonna, n’amayinja amanyirivu mangi nnyo. 3 Okwongera kw’ebyo byonna, n’okwewaayo kwange olwa yeekaalu ya Katonda wange, mpaddeyo amawanika gange aga zaabu ne ffeeza ku lwa yeekaalu ya Katonda wange; 4 ttani kikumi mu kkumi eza zaabu eya Ofiri, ne ttani bibiri mu nkaaga eza ffeeza omulongoosemu okugibissa ku bisenge by’ekizimbe, 5 n’olw’omulimu ogwa zaabu n’ogwa ffeeza, n’omulimu gwonna ogunaakolebwa abafundi. Kale ani aneewaayo okwewonga leero eri Mukama?”\n6 Awo emitwe gy’ennyumba, n’abataka b’ebika bya Isirayiri, n’abaduumizi ab’olukumi n’ab’ekikumi, n’abakungu abaavunaanyizibwanga emirimu gya kabaka, ne beewaayo awatali kuwalirizibwa. 7 Ne bawaayo zaabu ttani kikumi mu kyenda ne kilo kinaana mu nnya, ne ffeeza ttani bisatu mu nsanvu mu ttaano, n’ebikomo ttani lukaaga mu nsanvu mu ttaano, n’ebyuma ttani enkumi ssatu mu lusanvu mu ataano, olw’omulimu gwa yeekaalu ya Katonda. 8 Abo abaalina amayinja ag’omuwendo, baagawaayo eri eggwanika lya yeekaalu ya Mukama, eyakuumibwanga Yekyeri Omugerusoni. 9 Abantu ne basanyukira nnyo okwewaayo abakulembeze baabwe kwe beewaayo, kubanga baawaayo n’omutima ogutuukiridde eri Mukama. Ne kabaka Dawudi n’asanyuka nnyo nnyini.\n11 Obukulu, n’amaanyi, n’ekitiibwa, n’obuwanguzi,\n12 Obugagga n’ekitiibwa biva gy’oli,\n14 “Naye nze ani n’abantu bange kye ki, ffe okusobola okuwaayo bwe tutyo nga ffe tweyagalidde? Byonna biva gy’oli, era tukuwadde ku bibyo. 15 Ffe tuli bagenyi era abatambuze mu maaso go, nga bajjajjaffe bonna bwe baali, n’ennaku zaffe ez’oku nsi ziri ng’ekisiikirize, awatali ssuubi. 16 Era Ayi Mukama Katonda waffe, ebintu bino byonna bye tuwaddeyo olw’okuzimba eyeekaalu ku lw’erinnya lyo, biva gy’oli, era byonna bibyo. 17 Katonda wange, mmanyi nti okebera emitima, era osanyukira obwesimbu, n’ebintu bino byonna mbiwaddeyo awatali kuwalirizibwa, era n’omutima omwesimbu. Era kaakano ndabye abantu bo nga bakuwa n’essanyu n’omwoyo gumu. 18 Ayi Mukama, Katonda wa bajjajjaffe Ibulayimu, Isaaka, ne Isirayiri, okuume omuliro ogwo mu mitima gy’abantu bo emirembe gyonna, era emitima gyabwe ginywerere ku gwe. 19 Owe Sulemaani mutabani wange omutima ogumaliridde okukumanga ebiragiro byo, empya zo, n’amateeka go, era omuwe amaanyi okuzimba ekizimbe kye ntegese.”\nSulemaani Atikkirwa Okuba Kabaka\n21 Ku lunaku olwaddirira ne bawaayo ssaddaaka n’ebiweebwayo ebyokebwa eri Mukama, ng’omwo mwe muli seddume lukumi, n’endiga ennume lukumi, n’obwana bw’endiga obulume lukumi, era n’ebiweebwayo eby’okunywa ne ssaddaaka endala ku lwa Isirayiri yenna. 22 Ne baliira era ne banywera mu maaso ga Mukama nga bajjudde essanyu lingi ku lunaku olwo.\nAwo Sulemaani mutabani wa Dawudi n’akakasibwa nga kabaka omulundi ogwokubiri, era n’afukibwako amafuta mu maaso ga Mukama okuba omukulembeze ne Zadooki okuba kabona. 23 Awo Sulemaani n’atuula ku ntebe ey’obwakabaka eya Mukama nga ye kabaka mu kifo kya Dawudi kitaawe, era n’alaba omukisa ne Isirayiri yenna ne mugondera. 24 Abakungu bonna n’abasajja abazira bonna, ne batabani ba kabaka Dawudi bonna ne bawera eri kabaka Sulemaani.\n25 Mukama n’agulumiza nnyo Sulemaani mu maaso ga Isirayiri yenna, era n’aweebwa ekitiibwa eky’obwakabaka ekyali kitaweebwanga kabaka mulala yenna mu Isirayiri.\n26 Dawudi mutabani wa Yese yali kabaka wa Isirayiri yenna. 27 Yafugira Isirayiri okumala emyaka amakumi ana, nga musanvu yagifugira e Kebbulooni, n’emirala amakumi asatu n’agifugira mu Yerusaalemi. 28 N’afa ng’akaddiye nnyo, ng’ajjudde essanyu olw’emyaka gye yamala ku nsi, mu bugagga ne mu kitiibwa, era Sulemaani mutabani we n’amusikira.\n29 Era ebyafaayo ebyomumirembe gya kabaka Dawudi okuviira ddala ku ntandikwa okutuukira ddala ku nkomerero, byawandiikibwa mu bitabo ebyomumirembe bya nnabbi Samwiri ne mu bitabo ebyomumirembe ebya Gaadi omulabirizi, 30 era n’eby’okufuga kwe, n’obuyinza bwe, n’ebyo byonna ebyamutuukako, ne ku Isirayiri, ne ku bwakabaka obulala obwali bumwetoolodde, byonna byawandiikibwa omwo.


Bukedde Online - Omuvubuka teweenyooma naawe osobola okuzimba\nKapere bamugasse n’ekimyula kye mu mbaga...\nObwakondakita bwamponya ennaku y'okuwambibwako...\nAdded 20th January 2018\nAbavubuka abasobodde okuzimba bakulaga ebibayambye naawe osobole okubayigirako olwanyise obupangisa mu 2018.\nAmaka g’omuyimbi Ameria Nambala agasangibwa e Kiteezi.\nBya KIZITO MUSOKE, JOANITA NANGONZI ne VICKY NABUKEERA\nAKYALI mu myaka gy’ekivubuka tolowooza nti okyalina obudde mu maaso mw’olina okuzimbira kuba tomanya biyinza kugwawo enkya.\nEnnyumba ya Alex Kigongo (mu katono) gy’azimbye e Kawanda.\nKIGONGO OKUWASA KWAMUYAMBA NNYO\nAkubiriza abavubuka okuwasa amangu bwe baba bafunye abantu b’obuvunaanyizibwa kubanga bayamba nnyo mu kuzimba.\nBwe zaawerangawo nga tugula omusenyu, amayinja n’eby’okuzimbisa ebirala. Nga tumaze okubifuna, twafuna atuwola seminti n’ebizimbisibwa ebirala ebyali bisigaddeyo ne tutandika okuzimba.\nNdi mubazi wa bitabo, ku musaala gwe nfuna naterekangako ekitundu okulaba nga ngula poloti n’okuzimba.\nAlex Kigongo 35, ow’e Kawanda agamba nti okuwasa kyamuyamba okutuukiriza ekirooto ky’okuzimba.\nMu myaka esatu nali mpezezza obukadde 7 ne ngula poloti ffuuti 100 ku 100. Nafuna abantu ne bankubira bbulooka 20,000 ne nzookya.\nNaddako okukubisa pulaani y’ennyumba ne ngitereka. Bino byonna nabikolanga ne mukyala wange nga ne ssente ezimu y’azitereka.\nEkikulu kye nazuula kwe kubeera omwesigwa n’amazima nga bw’ofuna ssente osasula era ennyumba gye natandika mu 2015 we twatuukira mu 2017 nga kirabika endiddeko obukadde nga 80.\nErimu ebisenge bisatu ebisulwamu, amadiiro abiri, effumbiro ne galagi.\nApangisa ennyumba esukka mu mitwalo 10 tewali nsonga ekugaana okuzimba. Funa akawunti kwoteeka ssente.\nDaniel Ssennyonjo poloti taata gye yamuwa mw’azimbye.\nOKUWABULA KWA MAAMA KWANNYAMBA OKUZIMBA\nDaniel Ssennyonjo 30, ow’e Bulenga agamba nti amagezi maama we ge yamuwa gaamuyamba okuzimba.\nTaata omugenzi Fred Sengali ye yampa poloti eri ku ffuuti 50 ku 70. Nasooka kwagala kugitunda kyokka maama n’annemesa nga simanyi nti annyamba.\nNasooka kukola gwa kupoota okutuusa lwe nayiga okuzimba. Wano maama we yampitira n’ang’amba nti nga bwe njize okuzimba nkozese omukisa guno okukubisa bbulooka nzimbe ennyumba ne bw’ebeera ya kisenge kimu.\nBwe namala okukubisa bbulooka nnaggulawo akawunti mu banka ne ntandika okuterekako ssente z’okugula ebizimbisibwa era nga buli wiiki nteekako 100,000/-. Kino nakikolera emyaka ebiri okutuusa lwe naweza obukadde butaano ne ngula ebizimbisibwa.\nNalaba mbuzaako eby’okukomerera kwe kuwasa omukazi ng’eno bwe ngula amabaati ge naterekanga mu kazigo kange okutuusa lwe gaawera.\nNafuna bazimbi bannange ne mbasaba bankwasizeeko ne tutandika okuzimba nga bwe mbasasulayo akasente akasaamusaamu.\nNasitula emizigo ebiri mwensula kati nga ntegeka kuzimba mizigo mirala egy’abapangisa nfunemu ssente.\nNkubiriza bavubuka okwewala okutunda ettaka eribaweereddwa kuba ebeera ntandikwa nnene.\nHakim Kateregga teyeevuma kuvuga bodaboda.\nOMULIMU GWA BODABODA MWE NAJJA SSENTE EZAAZIMBA\nHakim Kateregga 28, ow’e Maganjo agamba nti landiroodi we ataalina bugumiikiriza ye yamuwaliriza okuzimba. Omwezi gw’alinga tegunnaba kuggwaako ng’akukonkona.\nEngeri gye nali nguze bodaboda n’afuna ekirowoozo ekitereka ssente ng’era buli lunaku ntereka 10,000/-mu kabookisi.\nBwe nawezaawo obukadde 15 mu 2003, nagula poloti ku kyalo Mawu e Maganjo. Naddamu okusonda endala ne mpeza emitwalo 40 ne ngulayo obusawo bwa seminti 33 kubanga buli kamu kaali ku 12,000/-.\nOluvannyuma nayongerako obulala 63. Nazzaako okusonda ssente z’amabaati agammalako emitwalo 90.\nKuno nazzaako ez’abazimbi emitwalo 40 era nakozesanga ba mu kitundu be nnali nkwatagana nabo obulungi.\nMu 2007 ennyumba yange ey’ebisenge 4 yali ewedde ne ngiyingira ng’emmazeeko obukadde 20.\nKuno nagattako emizigo gy’abapangisa ena mu maaso g’ennyumba yange nga kati nange ndi landiroodi.\nEnnyumba za Twaha Ssemakula z’azimbye.\nBWE NATANDIKA OKUZIMBA TAATA N’ANGOBA KU MULIMU\nTwaha Ssemakula, 29 ow’e Bulaga ku lw’e Mityana agamba nti okuzimba kuva ku mutima kubanga nze natandika okuzimba nga nnina emyaka 23.\nBwe najja e Kampala nasooka kukola ne taata mu bbuca y’ennyama e Bulaga. Buli lunaku yali ampa 10,000/- ng’era ssente ezo nnyingi ku muntu atalina famire.\nWe nali nsula waaliwo Nnaalongo Margaret Nakazibwe eyatuyingiza mu kibiina kye yali atandiseewo nga buli lunaku tutereka 2,000/- ate ku wiikendi nga tuteekayo 10,000/- era ssente zino zannyamba okwekulaakulanya.\nMu 2006 mukwano gwange Ali Ssemanda yansoomooza bwe yagula poloti n’atandika okuzimba. Nange nafuna poloti ku bukadde busatu kyokka eyanguza nasooka kumuwaako kakadde kamu n’ekitundu n’oluvannyuma ne musasulanga emitwalo 30 buli mwezi.\nBwe nagimalaayo ne ntandika okuzimba.\nNafuna ‘hardware’ ku kyalo ne nsonda ssente z’amabaati. Bwe gaawera ne ntunda ente zange bbiri mu kyalo ne nfuna ssente z’okuzimba.\nNagula amabaati ga mitwalo 80, seminti wa kakadde kamu n’ekitundu, amatoffaali 1300, enzigi n’amadirisa bya mitwalo 90, okuyingiza amasannyalaze emitwalo 70 ng’era yantwalira emyaka esatu okugimaliriza.\nPoloti eyasigalawo nazimbawo emizigo esatu. Kyokka nazimbanga abantu b’oku kyalo banjogerera nga bagamba nti nziba taata ekyamuwaliriza okungoba ku mulimu. Ekyamazima nali seejalabya era ng’okuzimba kwava mu kwerumya nnyo.\nAMAGEZI ERI AYAGALA OKUZIMBA MU BUVUBUKA\nOkuzimba tekuliiko myaka, ssente z’ofuna mu kiseera kino bwokendeeza amasanyu osobola bulungi okuzimba.\nKendeeza ku bintu by’okwejalabya eby’ebbeeyi. Ssente z’ofissa zisobola okukuyamba okugula poloti oba okuzimba.\nEmyaka gy’ekivubuka obeera olina amaanyi n’obuyiiya era ssinga otandika ku nnyumba kibeera kizibu okukulemerera.\nEbizimbisibwa ebimu osobola bulungi okwenyigiramu okubifuna. Osobola okwekubira bbulooka oba okuweereza nga bazimba n’okendeeza ssente ze wandikozesezza.\nBulijjo akeezimbira tekaba kato, tewali kintu kijja kukuweesa kitiibwa mu bantu ng’okumanya nti olina ewuwo wooteredde.\nWuliriza amagezi g’abantu abakuzeemu nga balina ke beekoledde, tomanya osobola okuyigira ku nsobi ze baakola ng’obeebuuzizzaako.\nObulamu bujja kukwanguyira nnyo ssinga onaafuna obuvunaanyizibwa bw’okuweerera nga wamala okuzimba.\nKitatta alina ke yeekoledde\nBambi Baaba Baabuwe ow’eddiini ya Serulanda: Abadde mufere oba Nabbi wa Mukama?


Bukedde Online - Lutalo ne Sheebah beeraga leero eryanyi\nLutalo ne Sheebah beeraga leero eryanyi\nCindy Ssanyu ne Sheebah bayomba: Beerangidde ebisongovu\nEngeri abantu gye beeyiwa e Mulungu okulya...\nABAYIMBI David Lutalo ne Sheebah Karungi bamazeeko 2018 n’okuyingira 2019 nga bookya mu kukuba omuziki. Kyokka waliwo okukubagana empawa mu bantu nga beebuuza ku Lutalo ne Sheebah ani asinga okukuba engoma.\nABAYIMBI David Lutalo ne Sheebah Karungi bamazeeko 2018 n'okuyingira 2019 nga bookya mu kukuba omuziki. Kyokka waliwo okukubagana empawa mu bantu nga beebuuza ku Lutalo ne Sheebah ani asinga okukuba engoma.\nSheebah bwe yategeka ‘Mwoyo Concert' abadigize baamuwagira mu bungi kyokka ne Lutalo bwe yategese ekivvulu kya ‘Nakusiima Concert' yalaze nti ye nnamba emu mu kukuba omuziki olw'engeri abantu gye bazze bamuwagira mu bifo byonna byayimbiddemu.\nW'osomera bino nga Lutalo ne Sheebah be bamu ku bayimbi abavuganya ku ngule ya HiPipo Awards ey'omuyimbi asinga okukuba omuziki mu ggwanga n'oluyimba olusinga ezigenda okubeerawo enkya ku Lwomukaaga.\nNg'abantu tebannaba kusalawo, Lutalo ne Sheebah basookera ku Theatre La Bonita mu Kampala gye bategese olutalo lw'endongo giyite ‘Battle' mwe bagenda okuttunkira mu kukuba omuziki, okuzina, okwambala n'ebirala olwo abadigize basalewo ani akira ku munne.\nTeebereza nga Lutalo akuba Ujuwe ate Sheebah n'ayingizaawo Ice Cream. Bw'aleeta Eat Zote ono n'akuba Wankonakona. Lutalo bwakuba Nkwagalira ddala, Sheebah n'akuba Nkwatako wamma ne nkulabira. Bino bigenda kubeera mu kivvulu ekituumiddwa ‘‘Nakusiima mu Wankonakoona Concert'' ku Theatre La Bonita leero ku Lwokutaano n'enkya ku Lwomukaaga. Okuyingira 40,000/- ne 50,000/-.\nLutalo amaze emyaka 10 mu kisaawe ky'okuyimba. Yatandikira ku nnyimba nga Kapaapaala, Ayi Mukama, Kwasa kwasa, Saabulula, Manya, Mubbi bubbi, Woloolo n'endala ate Sheebah alina: Omwoyo, Love, Beera nange, Mummy yo, Embeera zo, Binkolera, Go down, Nze wuwo, Sitaan Tonkema n'endala nnyingi.\nSimon Byabakama annyonnyodde okulonda engeri gye kugenda okutambulamu\nPoliisi efulumizza amateeka ku kulonda


Opublikowano 4 dni temu.\nOpublikowano 5 dni temu.\nOpublikowano 7 dni temu.\nOpublikowano 20 dni temu.\nOpublikowano 23 dni temu.


Med Kaggwa afudde agenda mu ddwaliro, ab’oluganda lwe boogedde. – Watchdog Uganda\nomugenzi kati Med Kaggwa abadde akulira akakiiko ke ddembe ly'obuntu\nOKUFA kwa Ssenkulu wa kakiiko ke ddembe lyobuntu mu Ggwanga Medi Kaggwa kukubye bangi enkyukwe, kubanga Ensi yonna yamulabyeko olunaku lwe ggulo ku mikutu gya mawulire nga akola emirimu gye ku kitebe kya kakiiko e Naggulu.\nOlunaku lwe ggulo lwe lwabadde olunaku oluddirira olunaku lwa baana olwe Nsi yonna, era nga aliko omwana gwe yasigidde offiisi ye mu ngeri y’okulaga abaana abato nti bamugaso mu ggwanga era nti bebalindiridde okutwala emirimu egyo nga abakulu bavudde mu zi offiisi.\nOluvanyuma lw’okusangibwa mu mmotoka ye nga ataawa, kitegerekese nti abadde yasuze teyewulira bulungi, era nga yabadde ategezezza abantu bawaka nga bwakeera okugendako mu ddwaliro lya Case Hospital okufuna obujjanjabi.\nKitegerekese nti Med abadde tasula na mukuumi we saako Ddereva we era yensonga lwaki asangiddwa mu mmotroka nga alimu yekka.\nAbantu bo ku kyalo kye mulago abamanyi emmotoka ye bwe balabye nga esibye tevaawo kwe kugenda okwetegereza ogubadde, bagenze okugezaako okuggulawo nga enzigi nsibe ne basalawo okukuba akalabirwamu ke mabega ne baggulawo.\nBamuddusizza mu ddwaliro kyokka ebyembi bagenze okumutuusaayo nga yamaze dda okufa.


Bukedde Online - Empaka z'amasomero ga siniya ziyiiseemu kavvu\nEmpaka z'amasomero ga siniya ziyiiseemu kavvu\n'Mukomye entalo mu bibiina byemizannyo\nOmutendesi w'Ekika ky'Emmamba agudde mu bintu\nAbaddukanya empaka z'amasomero ga siniya basuubizza okulinnyisa omutindo kkampuni ya Fresh Diary bwe bayiyeemu obuwumbi busatu\nAbakungu ba kkampuni ya Fresh Diary n'abakulembeze b'ekibiina ekiddukanya emizannyo mu masomero ga siniya, ekya Uganda Secondary Schools Sports Association, nga bali n'abamu ku bayizi ku Lwokuna\nEBBUGUMU mu mpaka z'amasomera ga siniya lya kweyongera oluvanyuma lw'okufuna siponsa agenda okugiteekamu kavvu.\nKu Lwokuna, kkampuni y'amata eya Fresh Diary yatongozza enkolagana yaayo n'ekibiina ekitwala emizannyo mu masomero ga siniya, ekya Uganda Secondary Schools Sports Association (USSSA), ku mukolo ogwabadde ku kitebe kyabwe mu kibangirizi ky'amakolero e Bugolobi.\nFresh Diary egenda kuteeka obuwumbi busatu n'obukadde 855 mu mpaka zino okumala emyaka etaano, ekintu Justus Mugisha, omuwanika wa USSSA, ky'agambye nti kyakwongera okulinnyisa omutindo gw'emizannyo mu masomero.\nYe Vincent Omoth, akulira ebya kitunzi mu Fresh Diary, yategeezezza nti kibakakatako okuddiza Bannayuganda olw'okubeebaza okubawagira, sso ng'era baagala okuzimba ebitone kubanga abazannyi bonna abali ku ttiimu z'eggwnaga ez'enjawulo, mu mizannyo egy'enjawulo, bayita mu masomero.\nEmpaka z'okusunsulamu mu distulikiti zigenda mu maaso, ng'ezakamalirizo (ez'eggwanga lyonna) zaakubeerayo wakati wa May 4 ne 11, ku Mbale SS.\nFUFA eronze Basena ne Kajoba okusikira Micho eyasuddewo Cranes\nOmubaka Kaddu Mukasa ayagala bwapulezidenti\nBawagidde Nambooze addemu okwesimbawo\nOwâ€™Empindi abakunze okusomesa abaana


Kony bamutaddeko obukadde $ 5 | Dembe FM 90.4\nKony bamutaddeko obukadde $ 5\nEkitongole kyegwanga lya America, ekikola ku kasiimo nebirabo ku bantu abayigibwa, War Crime Rewards Program wansi wa US State Department battukizza omuyiggo ku Ssabayekera wa Lord’s Resistance Army Joseph Kony.\nKony yetagibwa kooti yensi yonna the International Criminal Court, etuula mu kibuga Hague mu Nethrelands ku misango gya kalintalo, okuli okutta abantu kirindi, okutulugunya abantu, okuyingiza abaana mu buyekera, nebralala njolo byeyakolera mu mambuka ga Uganda.\nAba War Crime Rewards Program balangiridde ekirabo kya bukadde bwa $ 5 bwebuwambi bwa silingi nga 17, eri abanayambako okubawa amawulire ku mayitire ga Kony, era basubizza okuzibira ebimukwatako 100%.\nBagamba nti yetagibwa asobole okuvunanibwa, waberewo nobwenkanya eri abantu beyakosa.\nKony yadduka Uganda nayingira Democratic Republic ya Congo oluvanyuma yasemba okuwulirwa nti ali mu masekati gegwanga lya Central African Republic.\nKino kyadirirra obulumbaganyi obwomudiringanwa obwabakolebwako amagye gegwanga aga UPDF, nekikomya olutalo olwakulungula emyaka 20 mu mambuka ga Uganda.\nOno abadde yetagibwa kati okumala emyaka 15 nayenga talabikako.\nMungeri yeemu, kooti ya ICC wiiki eno essubirwa okutuula okuwulira okujulira kwa Dominic Ongwen, eyali omudumizi waba LRA ngawakanya ekyokumusingisa emisango nekibonerezo ekyamuweebwa ku misango gya kalintalo.


Okufa kwa Magufuli kulangiriddwa | Dembe FM 90.4\nOkufa kwa Magufuli kulangiriddwa\nOmukulembeze we gwanga lya Tanzania John Pombe Magufuli afaudde.\nMagufuli afiridde mu ddwaliro mu kibuga Dar es Salaam, ngokufa kwe kulangiriddwa omumyuka we, ngasinzidde ku TV akawungeezi akayise.\nOno afiridde ku myaka 61 egyobukulu.\nOmumyuka womukulembeze we gwanga Samia Suhulu Hassan agambye nti Magufuli afudde birwadde byamutima.\nMagufuli abadde amaze wiiki 2 nga talabikako mu bantu, mu lujudde, nga wabaddewo amawulire agayitingana nti ali ku mugo gwantaana, nga nabamu bawanuuza nti ekirwadde kya ssenyiga omukambwe Covid-19, kyamubaka.\nMagufuli yoomu ku bakulembeze ba Africa ababadde bawakanya coronavirus ngagamba nti taliiyo, era yalanagirirra nti yagwawo mu gwanga lye, wabula abadde akunga abantu okwesabira nokukozesa eddagala eryomuddo.\nKati ennaku 14 ez’okukungubaga zirangiriddwa mu gwanga lino, era bendera zigenda kwewubira, mu masekati ga mirongooti.\nOkusinziira ku ssemateeka we gwnaga lya Tanzania, Samia Suhulu Hassan agnda kulayizibwa ngomukulembeze we gwanga, okuwereza emyaka ejisigaddeyo ku kisanja ekyemyaka 5 Magufuli kyabadde yakawangula, oluvanyuma lwokulonda okwaliwo omwaka oguwedde.\nOno agenda kuyingira mu byafaayo, ng’omukulembeze we gwanga omukyala asoose mu gwanga lino nemu East Africa awamu.\nKati obubaka obukungubaga, butandise okuyiika ngamazzi.\nSsabaminisita we gwanga lya Bungereza, Boris Johnson ye mukulembeze asoose okutuusa obubaka bwe obwokukungubaga eri abantu be gwanga lya Tanzania, ngayise ku Twitter.\nMgufuli abadde ajjukirwa nnyo olwobutaguminkiriza nguzi mu bukulembeze bwe, okuva mu Okitobba wa 2015 bweyalondebwa\nMagufuli, era essanyu eri bannansi lyali lya kiyita mu lujja, kubnga bweyali yakalondebwa yatandika okunyigiriza amaloboozi agabanatu abatakirirza mu bukulembeze bwe.\nKati abakulembeze 2 wano mu East Africa, bebakafa ebirwadde ebyekuusa ku ssenyiga omukambwe, ngeyasooka ye Pierre Nkuruzinza eyali pulezidnti wa Burundi.\nBino byebimu ku bigambo bya Magufuli ebinamujjukirwnagako.\nJohn Pombe Magufuli, yazalibwa omusajja owabulijjo, kitaaweyai mulimi.\nYazalibwa mu katundu ke Chato, mu mammbuka ge gwanga lya Tanzania, mu mwaka gwa 1959.\nYasoma Chemstry nokubala mu University of Dar es Salaam era yasooka kukola ngomusomesa wokubala era ne chemistry.\nYalondebwa ku kifo kyomubaka wa palamenti mu 1995 era nalondebwa ku kifo kya minisita mu 2000\nYalondebwa ngomukulembeze we gwanga lya Tanzania mu 2015.\nOmwaka oguwedde 2020, abadde yakalondebwa ku kisanja ekyokubiri, wabulanga okulonda kuno kujukirwa olwengeri abavuganya gavumenti gyebanyigirizibwamu okubakwata nokubagalira nga nabamu wetwogerera bali mu buwanganguse.\nAbadde ayogerwako, ngokulembeze akola ebitali byabulijjo.\nOno babadde bamukazaako erinnya erya “the bulldozer” okuva lweyakulemberamu polojekiti yokukola enguudo beyali minister webyentambula, songa era abadde amanyiddwa nnyo olwokulwanyisa enguzi.\n‘Omwoyo gwomugenzi, Mukama agulamuze kisa’


Bukedde Online - Al - Haji Kigongo agaanyi Abasiraamu okumutiisatiisa\nAkutte mukazi we mu bwenzi nâ€™amugoba\nAbasindika ebigaali bayombedde ezâ€™Entand...\nBino byabaddewo ku Ssande mu maka gâ€™Omulangira Kassim Nakibinge Kakungulu, Abasiraamu gye baa-kungâ€™aanidde okujaganyaÂ emyaka 116 bukya Omulangira Nuuhu Mbogo akomezebwawo okuva mu buwangâ€™anguse e Zanzibar.\nKu mukolo guno, Sheikh Obed Kamulegeya ye yasoose okwogera nâ€™alaga obutali b\nKu mukolo guno, Sheikh Obed Kamulegeya ye yasoose okwogera nâ€™alaga obutali bumativu eri Gavumenti ya NRM gye yagambye nti eyitiridde okuseera Abasiraamu ebifo ku buli mulundi so nga baakola kinene okugireeta mu buyinza nâ€™okugikuumiramu.\nKamulegeya yagambye nti yali Kigongo yennyini eyakola ekinene okukunga AbasiraamuÂ Â okubayingiza ensiko okuwagiraÂ Â Â Â olutaloÂ Â Â Â nti nayeÂ okuva lweÂ baavaayo ye (Kigongo) bamukuumira ku bumyuka bwa Ssentebe wa NRM bwokka.\nâ€œSsigamba nti mukwate emmundu mulwanyisa Gavumenti, kubanga twagala ebifo naye amazima gali nti batukasukira bigumba buli kiseera bye tuba tulya,â€ Sheikh Kamulegeya bwe yagambye ngâ€™Abasiraamu bwe bamukubira emizira.\nKamulegeya yasabye Sheikh Rajab Kakooza okulomba edduwa eyâ€™omutawaana (Kunuuti) era ne bakikola ngâ€™Abasiraamu bawanise emikono mu bbanga kye yagambye nti baabadde baloopa eri Allah abakulembeze abanyigiriza Abasiraamu.\nYeÂ OmulangiraÂ Kassim Nakibinge yakubirizza Abasiraamu okubeera obumu nâ€™okunywerera ku nsonga yonna gye baba balaba nga yâ€™esobola okutumbula Obusiraamu.\nNakibingeÂ Â Â yasabyeÂ Â Â buli Musiraamu okubeera omugumu era alwanirire eddiini ye nga jjajjaawe omugenzi NuuhuÂ Mbogo bwe yakola.\nAl - Haji Kigongo eyabadde omunyiivu olwâ€™ebigambo bya Sheikh Kamulegeya bwe yasituse okwogera yagambye nti ebigambo bye (Kamulegeya) byabadde bikuma mu Basiraamu omuliro era baabadde tebasaana kubiwuliriza.\nKino kyatabudde Abasiraamu ne batandika okumungâ€™oola nga bwe bamulangira obutayagala kuwulira mazima Kamulegeya gye yamubuulidde.\nKigongo yawalirizza nâ€™agenda mu maaso nâ€™okwogera ngâ€™eno Abasiraamu bwe bamungâ€™oola okutuusa lwe yavudde mu mbeera nâ€™abagamba nti ye si muntu atiisibwatiisibwa ekintu ekyayongedde okubasaanuula ne boongera okuleekaanira waggulu okutuusa lwe yalekedde awo okwogera.\nNaggalabi: Endagaano z'abebibanja 200 abali ku ttaka eryo zaakusazibwamu - BLB\nGenderera bino okwaza ebyennyanja mu kidiba


Bukedde Online - 'Omukungu wa poliisi angobye n'awasa omulala'\n'Omukungu wa poliisi angobye n'awasa omulala'\nAbalangira babasindise mu kkomera e Kitalya\nMuseveni layizza akakiiko akakangavula aba...\nOMUKUNGU wa poliisi asindise maama w’abaana mu kyalo, mu maka n’awasizaamu omukazi omulala.\nNantumbwe gwe baagobye. Ku ddyo, ye ASP. Benald Clyde Ssembusi 40, akulira ebikwekweto mu kitongole kya poliisi ezikiza omuliro ekya Fire Brigade\nASP. Benald Clyde Ssembusi 40, akulira ebikwekweto mu kitongole kya poliisi ezikiza omuliro ekya Fire Brigade ku Clock Tower yatabuse ne mukyala we, Jacklyne Nantumbwe 29, gw'amaze naye emyaka 12.\nBano bombi batuuze b'e Buwambo mu ggombolola y'e Gombe mu Wakiso. Nantumbwe agamba nti alina abaana basatu ne Ssembusi wabula yafunamu obulwadde obwali bumutawaanya bba n'amusindika mu kyalo ajjanjabibwe kubanga baali batambudde malwaliro nga tebalaba kimuluma.\nYagambye nti waliwo eyalagirira bba omusawo w'ekinnansi e Ttanda ku luguudo lw'e Mityana nti ayinza okuwonya Nantumbwe obulwadde bw'atyo n'amusindika ajjanjabibwe wabula yali tannadda ne baggalawo entambula ey'olukale olwa ssenyiga omukambwe.\nMmotoka z'olukale bwe zaddamu okukola oluvannyuma Nantumbwe yasalawo akomewo mu maka ge kyokka kyamubuuseeko bwe yasanze nga bba yawasa dda omukazi omulala.\nNantumbwe ayongerako nti bwe yakomyewo bba teyamusanzeewo kyokka bwe yamukubidde essimu yakomyewo ne balamu be bataano n'omukazi Ssembusi gwe yawasa, Christine Atuhaire ne bamulagira okufuluma amaka.\nASP. Benald Clyde Ssembusi 40, akulira ebikwekweto mu kitongole kya poliisi ezikiza omuliro ekya Fire Brigade\nSsembusi bwe yatuukiriddwa yategeezezza nti Nantumbwe bw'aba alina kye yeemulugunya wa ddembe okugenda mu b'obuyinza okumuggulako omusango era n'agamba nti essaawa yonna ensonga zino zaakugenda mu kkooti kyokka nagaana okwogera ku nsonga y'okuleeta omukazi awaka.\nSsembusi alumiriza mukyala we okulagajjalira abaana b'agamba nti yabalekawo n'agenda okumala emyezi ena kyokka omukazi alumiriza nti Ssembusi ye yamusindikayo era abadde amuweereza obuyambi bwonna.\nNantumbwe alumiriza nti bba n'abooluganda lwe baamututte ku poliisi e Buwambo gye baamugguliddeko omusango ku fayiro nnamba SD. REF. 20/8/12/2020 ku by'okulagajjalira abaana n'okubba ebintu mu nju.\nNantumbwe naye yasazeewo aggule ku bba omusango gw'okumukuba ku fayiro 25/25/07/2020 e Kasangati oluvanyuma lwa poliisi y'e Buwambo okugaana okuggulawo omusango ku Ssembusi.\nPOLIISI ERABUDDE ABASERIKALE\nOmwogezi wa poliisi mu Kampala n'emiriraano, Patrick Onyango avumiridde eky'omuserikale okukuba mukyala we n'asaba Nantumbwe agende ku kitebe kya poliisi mu ofiisi y'amaka ensonga zikolweko.\nOnyango alabudde abaserikale abakozesa ebifo byabwe okukuba bakazi baabwe nti bakikomye.\nBenald Clyde Ssembusi\nKaabuyonjo ez'ebinnya zikyalina ekifo mu bibuga!\nKampala afunze oba bano bapanga?\nSironko: Ekibuga kijama buli w'otunula ne kaabuyonjo zajjula


Bukedde Online - Omusumba avudde mu mbeera n'alumako mukyala we engalo\nEbibinja by'ababbi e Kawempe biraze obubonero...\nAbasawo e Mulago batandise okwekalakaasa...\nPaasita Wisdom Bumalu ne mukyala we Nalunga nga bali ku poliisi\nABASUMBA ba balokole bavudde mu mbeera omwami n’aluma ku mukyala we engalo n'agikutulako ng’entabwe eva ku ngeri gye balina okudukanyamu kkanisa yaabwe eno.\nPaasita Wisdom Bumalu 24, omutuuze w’e Nsangi naye nga y’omu ku basumba ba b'ekkanisa ya ‘God’s Holly Power Church’ e Nateete ku Mackay ekulemberwa Paasita Florence Nalunga agambye nti wa myaka 37, wadde nga poliisi egamba nti asussa n’emyaka 55, yeyavudde mu mbeera n'alumako muganzi we Nalunga engalo.\nNalunga agasangiddwa olwaleero ku poliisi y’e Nateete ng’akutte akaveera akadugavu omubadde engalo ye, ensajja muganzi we Paasita Bulamu gye yamulumyeko n’agikutulako atumbuse n'akaaba n’agamba nti kituufu omuvubuka ono babadde baagalana naye yagenze okulaba nga ayagala ku mutta amutwaleko kkanisa ye n'amugoba.\nYe Bulamu ategeezezza poliisi nti okuva ku ntandikwa y’omwaka oguwedde Nalunga yamusanga ku kubbo ng’abulira enjiri n'amusaba bagende bakole bonna mu kkanisa ye nga baweereza katonda ne nzikiriza.\n“Bwe natuuka mu kkanisa eno waayitawo akaseera katono Nalunga nangamba nti mukama amulabikidde n'amugamba nti nfuuke bba era nange nenzikkiriza kubanga nagenda okulaba ng’alimu mwoyo” Bwatyo Bulamu bwategeezezza.\nAyongeddeko nti basooka kusula mu Kikajjo gye bava ne bapangisa e Nsangi era abadde Nalunga agendayo n'asulayo nga nemu kiseera kino engoye ze gyeziri wabula ng’abadde tayagala bantu ku kimanya.\nWabula obuzibu bwonna webwavudde ku Ssande nakedde okugenda ku kkanisa eno tusumbe endiga zaffe ne munnange nga bulijjo oluvannyuma lw’e kkanisa eno okukwatayo batandiika okuneefulira nga baagala okugingobamu era olwatuusewo ne bangoba.\nNabadde nkyetegerezza ekigenda mu maaso Nalunga nansindikira endiga zaffe ne bankuba bwe bampalula ku koolansi wabula nange nakwatiddwa obusungu ne muluma engalo ne kutuukako.\n“Ekirungi matidde ne mbeera muganzi wange gya mpisizaamu era sikyalina kye njagala mu kkanisa ye wabula agye ewange anooneyo engoye ze kubanga n’eby’omukwano mbikooye kasigale nzekka” Bulamu bweyategeezezza. Nalunga agambye nti yali alowooza nti Bulamu obwongo bukoola bulungi naye kirabika mulalu era takyamwetaga mu kkanisa ye.\nAkulira poliisi y’e Nateete ASP/Mohammed Byansi ategeezezza nti kituufu abaagalana bano balwanye buli omu natuusa ku munne obuvune obwamanyi wabula Bulamu yayiseewo nalumako Nalunga engalo era bamuguddeko omusango ku fayiiro nnamba SD,36,05,11,2017 ogw’okutuusa ku muntu ebisago ebyamanyi era okunoonyereza ku kyangenda mu maaso okuzuula ekituufu ekibalwanya.\nYalabudde abavubuka abakyali abato okukomya okuganza abakyala abakuze kubanga entalo tezisobola kuggwa mu maka.\nMwebale kudduukirira Basiraamu\nOmuserikale awambye omusajja n'asaba mukazi we obukadde 2


Bukedde Online - Obunkenke nga Bashir atwalibwa mu Kkooti\nObunkenke nga Bashir atwalibwa mu Kkooti\nOlwamusomedde emisango tebaamuganyizza kwennyonnyolako, omulamuzi n’amuwa wiiki emu ng’amaze okuteekayo okwewozaako kwe.\nBashir (mu byeru) ng'atwalibwa ku kkooti\nAbaamagye abaali bakuuma eyali pulezidenti wa Sudan Omar al- Bashir ng’akyali mu buyinza be baakulidde ebyokwerinda bye nga bamwetoolozza emmundu ez’enjegere n’ennene ezikasuka ebiwummumpu. Bashir yabadde atwalibwa mu kkooti.\nOkwawukanako n’emirundi emirala gyonna, ku luno bannamagye bakkirizza abamawulire okutuuka ku kkomera lya Kobar Prison ne bamukuba ebifaananyi okuva ku kkomera okutuuka ku kkooti.\nAbajanjaweed abali mu kibinja kya ‘Rapid Support Forces’ baasimbye emmundu kumpi mu buli kanyomero olwo ne bamuvugira mu luseregende lw’emmotoka okutuuka ku kkooti nga tebalina gwe bakkiriza kusala kkubo nga ne bwe balaba ka munyeera bakeekengera.\nAbajanjaweed baabadde babemberedde ku kabangali z’amagye eziwandiikiddwaako ebigambo by’Oluwalabu.\nKu Ssande gwe gwabadde omulundi ogwasoose Bashir okulabikako mu lujjudde okuva mu April 11, amagye lwe gaamuwamba. Yazze ayambadde ebyambalo byeru nga yeesuuliddeko ne ku mutwe asibyeko ekitambala ng’eky’Abasingasinga olwo ne bamuvuga mukungujjo okutuuka mu kkooti.\nOlwamusimbye mu maaso g’Omulamuzi Alaa al-din Daffallah, n’amusomera emisango gy’okulya enguzi, okusangibwa n’ensimbi engwira mu bumenyi bw’amateeka n’okufuna ebirabo mu ngeri emenya amateeka ng’ali mu ntebe ya pulezidenti. Yabaddewo ne munnamateeka we.\nEmirundi mingi abantu bazze bawakanya ebibagambibwa nti Bashir ali mu kkomera era amagye ne geeyama okutwala abaamawulire mu kkomera bakube ebifaananyi.\nYabadde atambulirako abaserikale abali mu byambalo ebyakiragala n’ebibomboola ebya kkaki, abamu nga bambadde obukoofiira obumyufu abalala buddugavu.\nNewankubadde yasimbiddwa mu kkooti, abalwanirizi b’eddembe baagala Bashir aggulweko emisango gy’okutta abantu n’okutyoboola eddembe ly’obuntu nga tannaba kutwalibwa mu kkooti y’ensi yonna gye baamuggulako emisango gy’ekitta bantu.\nAbamu ku baserikale abaabadde bakuuma Bashir ng'atwalibwa mu kkooti.\nABASSE ABANTU MU KWEKALAKAASA BAGENDA KU KALABBA:\nGeneral Mohamed Hamdan Dagalo, omumyuka wa ssentebe w’olukiiko lwa Bannamagye olukulembera eggwanga olwa Military Council yayisizza ekiragiro nti abo bonna abeetabye mu kutulugunya n’okutta abantu abaabadde mu kwekalakaasa ku ntandikwa y’omwezi guno babanoonyerezeeko gwe gunakka mu vvi bamuwanike ku kalabba.\nYasinzidde ku TV y’eggwanga n’ategeeza nti, tukola kyonna ekisoboka okuzuula buli ssekinnoomu eyeenyigidde mu kutta abantu tumuwanike ku kalabba. Buli alina kye yakoze alina okukisasulira.\nNga June 3, abantu baabulijjo baali bagumbye ku kitebe ky’amagye e Khartoum amagye ne gabagumbulula mu bukambwe n’abamu ne babattirawo.\nEmbeera eyo yafiiriddemu abantu abawera 128 wabula gavumenti ya Sudan egamba nti abaafa baali 61.


Bukedde Online - Mujjumbire emisomo gy'obulimi egibaweebwa\nMujjumbire emisomo gy'obulimi egibaweebwa\nAbakugu baabano abagenda okusomesa mu misomo...\nAb’e Bukunja bababuulidde emigaso gy’okujjumbira emisomo gy’ebyobulimi n’emirala egitegekebwa ku kyalo\nMatia Musisi (akulembedde) ng'alambuza Ssekiboobo emu ku nnimiro za Kabaka eza muwogo\nMinisita avunaanyizibwa ku by’obulimi, ettaka ne bulungibwansi mu lukiiko lwa Buganda, Mariam Mayanja Nkalubo akalaatidde ab’e Bukunja mu disitulikiti y’e Buikwe okujjumbira emisomo gy’ebyobulimi egitegekebwa mu kitundu kyabwe beeyongere okufuna obukugu mu nsonga zonna ezeekuusa ku bulimi.\nMu bubaka bwe yatisse Daniel Kitaze, omu ku batuula mu lukiiko lw’Obwakaba bwa Buganda, minisita Mayanja Nkalubo yategeezezza nga Bannayuganda bwe batuulidde eby’obugagga ku bitundu byabwe olw’obutamanya ate nga mu misomo egyo mwe bayinza okuggya amagezi okubaako bye batandikawo mu bintu ebibeetoolodde.\nSsekiboobo Elijah Bogere ng'ayogerako eri Bannakyaggwe ku kukulaakulanya obulimi\nYabadde ku kyalo Kkoba - Nabutiti ekisangibwa mu disitulikiti y’e Buikwe mu ggombolola y’e Ngogwe, ku mukolo ogwabadde gutegekeddwa Ssekiboobo omuggya Elijah Bogere.\nYatongozza ennimiro y’Obwakabaka bwa Buganda eya muwogo eya yiika 25 n’okulambula ennimiro za Bannabukunja ezaasobye mu ttaano.\n“Mubuusa amaaso emisomo egy’ebyobulimi n’emirala gyonna egitegekebwa ku byalo byammwe nga mwekwasa okuba nti, mulina eby’okukola ekintu ekitali kirungi. Mu misomo gino mw’ozibukira amaaso nti, ekintu ky’obadde otwala ng’ekitali kya mugaso osobola okubaako ky’okiggyamu n’obukodyo obw’enjawulo bw’oyinza okweyambisa mu nnimiro yo n’ogifunamu ensimbi okuva mu by’osimbye,” Kitaze bwe yagambye.\nYasabye Bannakyaggwe okusimba emmere eneebaleetera enkulaakulana mu kitundu kyabwe naddala eyettanirwa bannamakolero abayitirivu mu ssaza lino, basobole okwenogera ensimbi.\nAbamu ku baabadde ku mukolo gw'okutongoza ennimiro za Kabaka e Kyaggwe\nSsekiboobo yawanjagidde abaami b’eggombola eno ey’e Ngoggwe okunnyikiza obumu n’enkolagana wakati waabwe babeere ekyokulabirako eri Bannabukunja nga yasinzidde ku byamutegeezeddwa omu ku baami b’eggombolola eno gw’ataayatuukirizza.\nYalayidde okufaafaagana n’akakundi k’abaami b’eggombolola y’e Ngogwe abaagala okweddiza ettaka ly’obwakabaka bwa Buganda n’asuubiza nga bw’atagenda kuzza Ssaza lino mabega era nga wa kwongereza kw’ebyo Ssekiboobo Benjamin Kigongo Kikonyogo abaddeko by’alese akoze.\n“Mbakuutira okukolagana obulungi mutambuze emirimi gy’eggombolola, nnina obweraliikirivu nti eky’okweyawula kyandizaala ebizibu mu ggombola eno abamu ne muwunzika ng’obwami bubafudde, mubeere bumu musobole okubeera ekyokulabirako eri Bannabukunja,” Bogere bwe yagambye.\nMariam Mayanja Nkalubo,\nKkoba - Nabutiti - Buikwe


Bukedde Online - Col. Besigye amezze Gen. Muntu\nPaapa yeyongedde okulaga obusukkulumu\nBESIGYE yasoose kulaga bweraliikirivu olwa Muntu okusuza abalonzi mu wooteeri era n’abasisinkana mu ngeri ey’enjawulo mu kiro ekyakulembedde akalulu ka FDC akaabaddemu amakuuli. Yaggyeeyo amaanyi gonna mu kutebuka obutego bwa Muntu era ku nkomerero ne balangira nti: BESIGYE AWANGUDDE. Yafunye obulu\nBya KIZITO MUSOKE, MADINAH\nNALWANGA ne LAWRENCE KITATTA\nBESIGYE yasoose kulaga bweraliikirivu olwa Muntu okusuza abalonzi mu wooteeri era n’abasisinkana mu ngeri ey’enjawulo mu kiro ekyakulembedde akalulu ka FDC akaabaddemu amakuuli. Yaggyeeyo amaanyi gonna mu kutebuka obutego bwa Muntu era ku nkomerero ne balangira nti: BESIGYE AWANGUDDE. Yafunye obululu 718 ate Muntu n’abuukayo n’obululu 289 bwokka. Abalonzi baabadde 1,043 kyokka obululu 36 bwafudde.\nBesigye yasoose kulaalika nti ebinaava mu kulonda bwe binaaba tebikwataganye n’ebyo by’asuubira, tajja kubikkiriza kubanga Muntu yabadde amenye amateeka g’ebyokulonda agakugira okugugulirira abalonzi.\nKyokka yazzeemu amaanyi nga batandise okubala obululu era baabadde baakasomako obululu nga 50 bwokka, abawagizi be ne batandika okujaganya, anti nga basoma: Besigye, Besigye, Besigye, olwo ne balyoka basomayo aka Muntu kamu!\nENGERI BESIGYE GYE YATEBUSE MUNTU\nBesigye yakunze abawagizi be ne beetoloola ekisaawe ky’e Namboole nga bayimba erinnya limu – Besigye, Besigye, Besigye! Emiryango gy’ekisaawe gyonna gyatimbiddwa ebifaananyi bya Col. Dr. Kiiza Besigye era n’abawagizi be abaabadde mu mijoozi okuli ekifaananyi kye ne beesogga ekisaawe nga bwe bamulaga obuwagizi.\nKino kyanyiizizza enkambi ya Maj. Gen. Mugisha Muntu ne basaba Ssentebe w’akakiiko k’ebyokulonda mu FDC Dan Mugarura afulumye abo bonna abaabadde mu kisaawe munda, badde ebweru balyoke basunsulemu abalonzi abatuufu nga bayita linnya ku linnya.\nKino kye kyakkakkanyizza olutalo olwasooseewo ng’ekibinja ky’abawagizi ba Besigye balwana n’abaabadde bakuuma emiryango abaabadde bagezaako okubalemesa okuyingira ekisaawe.\nWakati mu kulwanagana okwasooseewo, poliisi yabadde ebivuddeko oluvannyuma lw’abavubuka okugiwalalira nti, Mutwagaza ki? Ono mumuyita ttabamiruka wa NRM? Ffe tetwagala bukuumi bwammwe.\nOkusunsula olwawedde nga n’abalonzi abatuufu abasukka mu 1,000 basunsuddwa era nga bakkalidde mu bifo byabwe, kampeyini ne zitandika. Wadde ebifo by’okujjuza byabadde 17, amaaso gonna gaabadde ku Besigye ne Muntu – ani awangula bendera ya FDC okuvuganya ku Bwapulezidenti mu kalulu ka 2016.\nBesigye yawagiddwa nnyo omubaka Geoffrey Ekanya eyakuliddemu kakuyege we, Patrick Oboi, Nathan Nandala Mafabi, Jack Sabiiti, Joyce Nabbosa Ssebuggwaawo ne Ibrahim Semujju Nganda.\nWadde Muntu naye obwedda awagirwa omubaka omukazi owa Soroti, Angella Osege era nga ye yakuliddemu kakuyege we n’ayambibwako Abdu Katuntu, Paul Mwiru, Ibrahim Kasozi ne Sewava Serubiri; Besigye yasigazza enkizo y’enduulu ey’amaanyi n’okukuba engalo ezimuwagira okuva mu balonzi ne zitiisa n’abaabadde abawagizi ba Muntu.\nKAMPEYINI ZAABADDE ZA KWERUMBA\nMu kusaba akalulu, Besigye eyasoose okwogera yagambye nti, yeewuunya Muntu okuva ku kyasalwawo FDC n’omukago gw’ebibiina ogwa The Democratic Alliance (TDA) eky’obutakkiriza kwetaba mu kalulu ng’ennongoosereza mu byokulonda tezireeteddwa.\nYayongeddeko nti ekiseera Muntu ky’amaze ng’akulembera FDC talina kinene ky’agasseeko mu kuzimba emirandira gy’ekibiina okuva wansi ku byalo; n’anenya n’abamugamba nti, awanguddwa enfunda ssatu teyeetaaga kuddamu kuvuganya ate nga bakimanyi nti abadde abbibwa bubbibwa. Yayimusizza Gen. David Sejusa n’agamba nti: Oyo ye mujulizi wange, yantegeeza nti, okulonda okwasooka nnakuwangulira ku bululu ebitundu 70 ku 100 ne banziba.\nKyokka Muntu olwakutte akazindaalo n’ategeeza abalonzi nti bwe bakola ensobi ne balonda Besigye, basuubire ebizze bibaawo kubanga wadde akomyewo bamukwase bendera y’ekibiina naye talina nteekateeka gy’akoze kuziyiza bamubba bulul.\nYakakasizza abalonzi nti ky’asinga Besigye kwe kukola enteekateeka nga yeesigama ku busobozi obwamusobozesa okuduumira amagye g’eggwanga nga wa myaka 29 gyokka n’assaawo likodi etamenyebwanga.\nObubaka bwa Besigye bwatambulidde ku mulamwa gwa kusiguukulula Museveni kyokka obwa Muntu ne bwetoloolera ku kuzimba maanyi ga kibiina. Kino kyayambye Besigye kubanga abalonzi kye baabadde beetaaga okuwulira ngeri ya kumegga Museveni, ssi kwongera maanyi mu kibiina.\nBESIGYE OKUWANGULA KITEGEEZA\nKI ERI NRM NE MBABAZI?\nWadde Muntu yabadde asoose kusambajja abakimuteekako nti, alina akakwate ne Pulezidenti Museveni, aba NRM bangi gwe babadde baagala awangule.\nObweraliikirivu bwabwe ku kya Besigye okuwangula tebuli ku maanyi g’alina mu kalulu, wabula ku ky’ayinza okukola omuli okukazira n’awandukamu ku ssaawa esembayo ng’awa ensonga y’ennongoosereza mu mateeka g’ebyokulonda Palamenti z’etaayisizzaamu.\nPascal Odele eyabadde mu ttabamiruka e Namboole yagambye nti, Besigye bw’azira okulonda nga ye muntu ow’amaanyi awagirwa omukago gw’ebibiina ebivuganya gavumenti (TDA), kiyinza okukosa ekifaananyi ky’okulonda, nga Museveni akalulu akasigaddemu na banafu beereere.\nOkuyitamu kwa Besigye nakwo kwongedde okunafuya emikisa gya Mbabazi okuweebwa bendera ya TDA kubanga okunoonyereza kwonna okuzze kufuluma kulaga nti, Besigye amuli waggulu mu buganzi. Muntu aba kuyitamu, Mbabazi yandibadde n’enkizo kubanga okunoonyereza okwo kubadde kumuteeka waggulu wa Muntu.\nGeorge Lutwama ayabadde e Namboole yagambye nti, okusinziira ku byavudde mu kulonda Mbabazi alina omukisa gumu gwa kuvuganya ku lulwe; kyokka Besigye bw’akwata ekkubo ery’okuwanduka mu kalulu, Mbabazi asobola okufuna enkizo ng’akasigaddemu naye nga kimubeerera kizibu okuwangula kubanga abawagizi ba Besigye baba tebayinza kumulonda nga bamulaba ng’abaliddemu olukwe.\nMu kusooka Ssentebe w’ekibiina, Wasswa Birigwa yasabye abakiise okuyisa ennongoosereza mu Ssemateeka era n’abasaba okuyimirira ne basiriikirira nga bajjukira eyali ssentebe w’ekibiina Sam Kalega Njuba eyafa nga December 13, 2013.\nPoliisi ekutte n'eggalira abakozi bana ab'omu maka ga Minisita Kibuule


Bukedde Online - Nannyondo yesozze eza Olympics\nOmuzungu eyatendekako SC Villa akomyewo n’asaba...\nOBUMMALIRIVU n’okumanya ky’aluubirira by’ebimu ku byayambye omuddusi Winnie Nannyondo okwesoga emizannyo gya Olympics eginaabaawo mu August w’omwaka guno mu kibuga Rio ekya Brazil.\nNannyongo lwe yawangula omudaali mu mpaka za Common Wealth\n1 NANYONDO Winnie Uganda 2: 00:57\n2 Eykens Renée Belgium 2: 01:34\n3 BOBOCEA Claudia Romania 2: 01:49\nNannyondo okuva e Mityana nga yawangulira Uganda omudaali gw’ekikomo mu mmita 800 mu mpaka za Commonwealth, yeesoze Olympics oluvanyuma lw’okuwangula ekibinja eky’okubiri mu mpaka za Golden Spike ez’omulundi ogwa 45 ezaabadde mu kibuga Leiden ekya Budaaki ku Lwomukaaga ekiro.\nMmita 800 yaziddukidde eddakiika 2:00:57 n’atuusa obudde obwetaagisa mu Olympics obwa 2:01.50 era mu ssanyu eringi yeebazizza Mukama olw’ekitone , omutendesi , b’atendekebwa nabo, abamuteekamu ensimbi aba Global Sports Communication na bonna abamuyambye okutuuka ku kino.\nMu ngeri y’emu n’omuddusi omulala Moses Kurong naye mu mpaka z’ezmu yakutte kyakubiri mu mmita 10,000 nga zino yaziddukidde eddakiika 27. 27.43 naye ne yeesoga Olympics mu mmita zino.\nOmuwendo gw’abaddusi abaakatuusa obudde obwetaagisa mu Olympics gweyongeddeko nga kati baweze 18 nga ku bano abeetoloola ebyalo oba Marathon baakutwaloko bana.\nAbatuusizza obudde kuliko Stephen Kiprotich, Robert Chemonges, Jackson Kiprop, Solomon Mutai, Abraham Kiplimo, Alex Chesakit ne Moses Kipsiro ba misinde gya kwetoloola byalo (Marathon) naye nga ku bano kwakulondebwako abaddusi bana abali ku foomu, Adero Nyakisi, Peruth Chemutai, Benjamin Kiplagat, Ronald Musagala, Phillip Kipyeko, Joshua Cheptegei, Timothy Toroitich, Stella Chesang ate abazannyi b’ebikonde bali babiri okuli Ronald Serugo ne Kenneth Katende.


Poliisi ekoze obukadde 450 mu ‘kawunyemu’ wa Ssekukkulu\nEngassi eno yasinze kuva mu bikweweto bya "Kawunyemu" ebifuuza abavuga nga batamidde, abavuga nga tebalina biwandiiko, mmotoka z'ebyamaguzi ezaabadde zitisse akabindo, mmotoka ziganyegenya n'emisango emirala.\nPOLIISI y'ebidduka mu Kampala n’emiriraano ekung'aanyizza obukadde 450 mu mwezi gwa December mu ngassi eya kagwirawo mu beebidduka.\nBannayuganda we baaberedde mu kulya ssente mu biseera bya Ssekukkulu n'ebijaguzo by'Olusooka omwaka, yo Poliisi ebadde enoonya nsimbi mu beebidduka abamenyi b'amateeka g’oku nguudo.\nDr. Stephen Kasiima, akulira poliisi y'ebidduka n'okulwanyisa obubenje mu ggwanga yagambye nti ebipapula by'engassi ebyagabiddwa ebisinga byasasuddwa olw'obukwakkulizo obwabadde bussibwa ku baddereeva abaasangiddwa mu nsobi.\n"Tubadde tweyambisa ssente nnyingi okulondoola n'okukuhhaanya engassi okuva mu baddereeva ababadde baweebwa ebipapula okusasula mu bbanka wabula ne beesuulirayo gwa nnaggamba okutuusa bwe twayongedde ku bukambwe ng'osooka kusasula mmotoka n'eteebwa," Dr. Kasiima bwe yagambye.\nYagambye nti lipoota ekwata ku bubenje bwonna mu ggwanga mu biseera by'ennaku enkulu esuubirwa okufulimizibwa nga January 15, wabula ng'ebitono ebyakavaayo biraga nti obubenje bwakendedde nnyo okusinziira bwe bubadde okumala ekiseera.\nYagambye nti okussa obukwakulizo eri abavuzi ba bbaasi okubeera ne bbaagi ezibakkiriza okuzivuga n'abaserikale ba ttulafiki abassibwa ku nguudo nga balina ebyuma ebyeyambisa tekinologye omuggya akebera pamiti ez'ebicupuli bye bimu ku byakendeezezza ku bubenje mu biseera by'ennaku enkulu.\n"Wadde waabaddewo obubenje bwa bbaasi obutonoto , wabula obusinga ku bino tebwabadde bwa maanyi. Bbaasi twamaze okuzisalira amagezi era baddereeva ne bannannyini zo baamaze okutegeera omugaso gwa bbaasi n'abaserikale be tussa ku nguudo, kati tugenda kudda ku takisi ne bodaboda," Dr. Kasiima bwe yagambye.\nNorman Musinga, omuduumizi wa poliisi y'ebidduka mu Kampala n'emiriraano yagambye nti ebikwekweto bya kawunyemu bikyagenda mu maaso nga baddereeva naddala aba takisi ne bodaboda beeyongedde okunywa omwenge gw’omu buveera nga bali ku mulimu.\nWinstone Katushabe , omuwandiisi w'ekitongole ekivunaanyibwa ku bidduka mu ggwanga ekya Transport Licensing Board (TLB) yagambye baddeereeva ba bbaasi ne bannannyini zo beeyongedde okugoberera amateeka agafuga omulimu guno wadde nga wakyaliwo empulunguse entonotono.


Eyeegezezza mu kukuba Museveni mukwate\nPaakingi mu Kampala ya mbirigo! 3 minutes agoEyafumita omwana wa muggya we oluti mu mbugo atwaliddwa mu k... 15 minutes agoPoliisi eyigga omujaasi ayazika emmundu 15 minutes agoOw’emyaka 80 awasizza ow’e 70 e Kiboga 15 minutes agoPaasita bamukunya ku kusobya ku mwana e Mpigi 15 minutes agoMicho ye mutendesi wa Cranes omuggya 2 hours agoNantaba ayingidde mu nkaaya z'ettaka e Nansana 15 minutes agoNantaba ayingidde mu nkaaya z'ettaka e Nansana 15 minutes agoAtemyetemye mukazi we naye ne yetta 2 hours ago‘Sookera ku lubiri lwa Kabaka e Lukunyu’ Batuuze 15 minutes ago\nEyeegezezza mu kukuba Museveni mukwateKampala | Jun 13, 2012\nOMUVUBUKA Joseph Olino (wakati) yakwatiddwa polisii nga kigambibwa nti yabadde ateeze konvooyi y''em\nBya Henry Ssennyondo OMUVUBUKA akwatiddwa poliisi e Katwe n’emuggalira nga kigambibwa yabadde akutte ejjinja ng’agenda kulikuba konvoyi y’emmotoka za Pulezidenti Museveni.\nJoseph Olino ye yakwatiddwa omusirikale eyabadde ali mu kulawuna ebitundu by’oku ssundiro ly’amafuta e Kibuye n’ejjinja mu ngalo lye yabadde agenda okukuba konvooyi y’emmotoka za Pulezidenti Museveni nga ziyitawo ku makya g’Olwokubiri.\nOlino bwe yakwatiddwa, yakkiriza mu maaso ga ofiisa wa poliisi nti “ye mbadde njagala kukuba Muzeeyi Museveni”.\nBaamuwalabanyizza okumutuusa ewa DPC wa poliisi y’e Katwe (SP) Richard Ecega eyategeezezza nti Olino ono yandibaako ekikyamu ku mutwe.\n“Endabika ye eringa alina ekizibu ku mutwe” Ecega bwe yategeezezza n’alagira ajira assibwe mu kadduukulu ng’okunoonyereza bwe kugenda mu maaso.


Bukedde Online - Engeri bamafia gye bavuluze omusango gwa Kaweesi\nEngeri bamafia gye bavuluze omusango gwa Kaweesi\n'Abaganda mukomye okusosola mu bantu'\nBamenye ofiisi ne babba fayiro ku ttemu ly...\nAdded 17th December 2017\nOKUBBIBWA kwa fayiro eriko ebizuuliddwa ku baatemula Andrew Felix Kaweesi tekyagudde bugwi wabula entegeka ezze ekolebwa okuvuluga omusango guno.\nOmugenzi Felix Kaweesi. Ku ddyo, Omukazi Muhooza eyali muninkini wa Kaweesi\nKu Lwokutaano nga November 24, fayiro okuli ebyama ebitali bimu naddala ebikwata ku musango gwa Kaweesi yabbiddwa (Laba Bukedde w’Olwomukaaga) okuva mu kitongole kya ISO.\nYadde akiduumira Frank BagyendaKaka yagezezzaako okukkakkanya emitima gy’abantu nti ebyabbiddwa bitono nnyo era bwiino. Kyokka omukugu mu kunoonyereza Fred Egesa agamba nti, ebyabbiddwa ka bibe bito oba bingi eyabibbye yatuukirizza ekigendererwa kye.\nEgesa eyaliko mbega mu poliisi oluvannyuma n’abivaamu nga mu kiseera kino yeekozesa yekka mu kkampuni ya Missing Link enoonyereza ku buzzi bw'emisango egitali gimu agamba nti, omubbi wa fayiro teyabadde na kigendererwa kusanyaawo bujulizi kuba amanyi tekisoboka wabula yabadde ayagala kusindika bubaka mu bifo ebitali bimu.\nEkisooka mu bantu baabulijjo, yabadde ayagala kubamalamu maanyi nti ebya Kaweesi tebalizuula yamutta kuba ne fayiro zibbiddwa.\nOkunnyonnyola lwa Kaka nakwo kwabadde kusuubirwa kuwulikika kutyo kuba tosuubira aduumira kitongole kwegatta ku bantu baabulijjo kulaga nti embeera ekomye tewakyali kyakukola. Ekyokubiri, eyabbye fayiro eno yabadde ayagala kuteekateeka bantu singa omusango gutwalibwa mu kkooti ogwa Kaweesi, kijja kuba kimanyiddwa nti ebimu ku byali bikuhhanyiziddwa byabbibwa noolwekyo mu ngeri yonna, byonna ebinaaleetebwa bijja kuba tebimala ng’abireese kiringa apanze ebipange.\nKyokka Egesa alowooza nti, singa bambega ba ISO bekuhhaanya bulungi, obujulizi bwonna obwabuze basobola okukomyawo ne bwe buba butono butya kuba fayiro y’omuntu attiddwa, ababa baakola sitatimenti oba osobola okubafuna ne baddamu buto okuggyako nga nabo battiddwa oba okubuzibwawo.\nEkyokusatu, Egesa agamba nti ali emabega w’okubba fayiro zino, yandiba ng’alina obubaka bw’asindka ewa Pulezidenti okwagala okwonoona ekitongole kya ISO ng’amulaga nti ne b'obadde weesiga nabo tebasobola!\nAgamba nti embeera y’ebitongole bino okwerwanyisa n’okwesindikamu bambega okutabulatabula emirimu gyabwe bissa ebyokwerinda by'eggwanga munda mu mbeera embi yadde ng’ate omuntu waabulijjo asobola okukifunamu- atya? Nti ebiseera ebiyise, poliisi y’ebadde ekola okunoonyereza okusinga ku misango egitali gimu era nga kyonna ky’ekupaatikako, kiyinza okuba ekizibu okukyeggyako, Kati ebitongole ebirala bwe biyingiramu okukola omulimu gwe gumu, wabaawo ku buweerero.\nKyokka okubbibwa kwa fayiro zino kwegasse ku bintu ebirala ebizze bibaawo bukya Kaweesi atemulwa ebirala nti wandibaawo bamafia abeefunyiridde okulinnyirira omusango guno okugumulamu ssupu n’abantu baguveeko.\nNg’ovudde ku lunkukumuli lw’abantu abazze bakwatibwa ne batulugunyizibwa era bonna ne balagibwa ensi nti be batta Kaweesi, ate n’okusika omuguwa ku mukyala Mbabazi Muhooza wakati wa ISO ne poliisi, abakugu balowooza nti waliwo abali embega w’okumalamu amaanyi n’okubuzaabuza omusango guno.\nEBIZZE BIBAAWO MU BITONGOLE BYOKWERINDA\nMu mwaka gwa 2015, ofiisa wa poliisi ASP Steven Mugarura yawandiikira Pulezidenti ekiwandiiko ng’alumiriza boofiisa ba poliisi engeri gye beekobaana n’abamenyi b’amateeka okutulugunya bannansi be bandibadde bakuuma.\nKyokka Mugarura yayimirizibwa ku mulimu n’aggulwako emisango egy’enjawulo era yagenze mu kkooti naye n’awaabira poliisi ng'agivunaana okumuyimiriza ku mulimu mu ngeri emenya amateeka.\nMuganda w’omugenzi Kaweesi, ayitibwa Leo Ruhinda yavaayo n’alumiriza nti abatta muganda we baali mu poliisi munda era ye ayagala okunoonyereza kusookere munda mu poliisi nga tebanagenda ku bantu balala.\nGye buvuddeko waabaddewo okusika omuguwa wakati wa ISO ne poliisi ku mukazi muninkini wa Kaweesi, Christine Muhoza Mbabazi, ISO gwe yasibira mu maka ge e Lungujja ng’emulumiriza nti alina ky'amanyi ku kuttibwa kwa Kaweesi.\nPoliisi yasindika abaserikale okumununula amasasi ne ganyooka kyokka oluvannyuma ISO yasinza amaanyi era ky’awaliriza ofiisi ya Pulezidenti okuyingira mu nsonga zino okulaba bwe zinaagonjoolebwa nga n’okutuusa kati Mbabazi akyasibiddwa waka takkirizibwa kuvaawo.\nAB’EKITONGOLE KYA ISO BANNYONNYODDE\nKyokka ye akulira ekitongole kya ISO, Col. Frank Kaka yavuddeyo n’agumya abantu nti fayiro ezabbiddwa tezikosa kunoonyereza kwe baliko nti era obujulizi obukulu obwetaagisa mu misango gino babulina tewali kijja kulemesa.\nOno yeegattiddwaako omuluhhamya w'ebyobufuzi mu ISO, Lt.Col. Joseph Aliganyira eyalumirizza nti ebintu bino abali emabega waabyo bakozi babiri abaagobebwa ku mirimu olw’empisa embi ne basalawo okugenda nga basaasaanya engambo ku bya fayiro zino kyokka ng’ekituufu kiri nti tewasaanidde kubeerawo bweraliikirivu.\nISO, ESO, ne CMI\nAbeekakasa mu laavu tubalinze\nSsenga akuleetedde ensobi eziremesa abasajja okuyunga amangu nga bali e Namboole\nOmusajja weekwate bino owangaalire e Namboole\nObubonero bw'omukazi atuuse ku ntikko


Translation of the meaning of Sura Ar-Rahmaan - الترجمة اللوغندية - المؤسسة الإفريقية للتنمية - Noble Quran encyclopedia\nTranslation of the meaning of Sura: Ar-Rahmaan\nAya: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78\n1. (Katonda) omusaasizi ennyo.\n2. Yayigiriza (omuntu) Kur’ani.\n3. Yatonda omuntu.\n4. Yamuyizigiriza okunnyonnyola.\n5. Enjuba n’omwezi bitambulira ku nteekateeka (eyabiweebwa).\n6. Ebiddo n’emiti (bivunnama nga bisinza Katonda).\n7. Era eggulu yalisitula era nassaawo obwenkanya.\n8. Mube nga temusukka ebipimo (mu kutuukiriza obwenkanya).\n9. Era muyirizeewo ebipimo mu bwenkanya era temukendezanga minzane.\n10. N'ensi yagiteerawo ebitonde.\n11. Nga erimu ebibalo n’emitende egirina ebirimba.\n12. N'ebimera ebye mpeke eziri mu bikuta n’ebimera ebya kawoowo.\n13. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n14. Yatonda omuntu mu bumba eggumu eriringa ejjokye.\n15. Ate naatonda amajinni mu bitawuliro by’omuliro.\n16. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n17. Mukama omulabirizi w’o buvanjuba bwombi, era Mukama omulabirizi w'obugwanjuba bwombi.\n18. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n19. Yagatta enyanja ebbiri (ez’amazzi agenjawulo aganyweka na gatanyweka) zesisinkana.\n20. Wakati wa zombi waliwo ekyawula, tezigenda kwetabula.\n21. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n22. Ate nga mu zombi mwe muva Luulu ne Marijaani (amayinja ag’omuwendo).\n23. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n24. Era gatambula ku lwo buyinza bwe amaato agakolwa ku lwo kutambulira ku nyanja nga galinga ensozi.\n25. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n26. Buli kyonna ekigiriko (ensi) kya kuggwawo.\n27. Olwo nno wasigalewo obwennyini bwa Mukama omulabirizi wo, nannyini kugulumizibwa era nannyini kitiibwa.\n28. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n29. Bimusaba ebyo ebiri mu ggulu omusanvu n'ensi (naye nga) buli lunaku aba ku ngeri ndala (mu kugera kwe).\n30. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n31. Tujja kubateerawo ekiseera abange mmwe ebitonde ebizito ebibiri (amajinni n’abantu, ekiseera ekyo mwe tulibalira buli omu).\n32. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n33. Abange mmwe ab'oluse lwa majinni n’oluse lwa bantu, bwe muba musobola okuyita mu bitundu bye ggulu omusanvu n'ensi (mube nga mudduka ku Katonda) kale muyitemu (naye) temuyinza kuyitamu okugyako nga mulina obusobozi.\n34. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n35. Musindikirwa mwe ab'emirundi ebiri (amajinni n’abantu) ebitawuliro byomuliro, n’ekikomo ekisaanuuse (naye temusobola kwetaasa).\n36. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n37. Olwo nno eggulu bwe liribajjuka nerirabika nga ekimuli ekimyufu (olwamaanyi g’omuliro) neriba nga omuzigo omusanuuse.\n38. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n39. Ku lunaku olwo ekibi omuntu (kye yakola) tekigenda kubuuzibwa muntu mulala oba ejinni.\n40. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n41. Abonoonyi balimanyibwa olwobubonero bwabwe, olwo nno nebakwatibwa ku nviiri z’o mu buwompo n’ebigere (nebamenyebwamu nebakasukwa mu muliro).\n42. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n43. Baligamba nti guno gwe muliro Jahannama abonoonyi gwe baali balimbisa.\n44. Bagenda kwetoloolera wakati waagwo ne wakati w'olwegye oluyitirivu lwokwokya.\n45. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n46. Era oyo eyatya okuyimirira mu kifo kya Mukama omulabirizi we alina e jjana bbiri.\n47. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n48. Ezirimu amatabi agalanda.\n49. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n50. Mu zombi (e jjana) mulimu ensulo bbiri ezikulukuta.\n51. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n52. Mu zombi mulimu ku buli kika kya kibala emitindo ebiri ebiri.\n53. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n54. (Abalibeeramu) baliba bagalamidde ku byaliiro, nga munda mwabyo mulimu Liiri omuzito, nga ne nimiro za jjana zombi ebibala byamwo bireebeeta (byangu bya kulaba era byangu bya kunoga).\n55. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n56. Mu zo (e jjana) mulimu abakyala abamaaso amakkakkamu (embeerera) nga tebakwatwangako muntu yenna wadde ejinni oluberyeberye lwabwe (abo abaliba babaweereddwa mu jjana).\n57. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n58. (Olwo bulungi bwabwe) baliba nga Yaakut ne Marijaan (amayinja ag’omuwendo).\n59. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n60. Abaffe empera y’okukola obulungi (eyinza okuba ekintu ekirala kyonna) okugyako okusasulwa obulungi.\n61. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n62. Nga oggyeko ezo ebbiri baakufuna ate e jjana endala bbiri.\n63. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n64. Eza kiragala omukwafu.\n65. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n66. Mu zombi mulimu ensulo bbiri ezifukumuka amazzi.\n67. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n68. Mu zombi mulimu ebibala n’emitende ne nkoma mawanga.\n69. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n70. Muzonna awamu zirimu abakyala abalungi be mpisa era abalungi mu ndabika.\n71. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n72. Ba nalulungi abatafulumafuluma mu weema.\n73. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n74. Nga tebakwatwangako muntu yenna wadde ejinni oluberyeberye lwabwe, (abo abaliba babaweereddwa mu jjana).\n75. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n76. Baliba besigamye ku mitto egiriko ebibikka ebya kiragala ne byaliiro ebirungi ennyo.\n77. Kaakano kiriwa kye mulimbisa ku byengera bya Mukama omulabirizi wa mmwe (mmwe ab’emirundi ebiri abantu na majinni).\n78. Sukkulumu erinnya lya Mukama omulabirizi wo nannyini kugulumizibwa n’okuweebwa ekitiibwa.\n(Send note: الترجمة اللوغندية - المؤسسة الإفريقية للتنمية - Sura:Ar-Rahmaan - Aya:)


Rashid Lukwago abuulirira n'okuwabula abafumbo yagambye nti, obufumbo kuba kuteesa ky'ova olaba omuntu atali mwetegefu kugumira ebisoomooza mu bufumbo talina kubupapira.\nKyokka ne bwe wabaawo okusoowagana tekiba kituufu ensonga okuzitwala ku poliisi, Olina okukimanya nti, ng'omuntu bw'aba ng'alina ekintu ky'ateekeddwa okukola, naye olunaku ne lukya nga tali mu mbeera za kukikola n'omukyala bw'asobola okukeera nga tali mu mbeera za kwegatta.\nLukwago agamba nti omukazi ayinza okukyawa akaboozi oba obutabeera mu mbeera za kwegatta olw'ensonga zino wammanga.\n1 Ssinga abaako aliko ekyamunyiizizza. Omukyala ng'omuntu yenna asobola okufuna ekimunyiiza nga yeetaagamu obudde asobole okudda oba okutereera mu mbeera ze. Ssinga omusajja amukaka nga tayagala kwegatta tekiba kya buntubulamu era waba weetaagawo omusajja okwetondera omukyala oyo kuba omumazeeko eddembe lye ery'okwesalirawo.\n2 Obulwadde. Bulijjo omuntu bw'aba teyeeyagala bulungi mu bulamu katugambe nga mulwadde kyetaagisa omusajja okutegeera embeera y'obulamu bwa munne n'amwesonyiwamu olunaku olwo.\n3 Obwavu. Obuvunaanyizibwa bw'omusajja alimu empeke kuba kulaba nti atuusa ku mukyala we ebyetaago ng'omuntu ne mu maka okutwalira awamu. Naye obwavu bwe buba awaka, omusajja nga tasobola kuwa mukyala we by'ayagala ate nga n'abaami abamu balina omuze ogwekambuwaza mu mbeera eno, ekivaako omukyala kwetamwa nga ne bwe kaba kaboozi tayagala.\n4 Obwenzi. Omusajja ssinga abeera n'abakyala abalala omukazi n'akitegeera oba ne bw'aba afunyeemu okwekengera mu ntambula za bba nti ayinza okuba nga yatandika obwenzi asobola okwetamwaokwegatta n'omusajja oyo kubanga naye muntu atya obulwadde era omusajja okugezaako okumukaka akaboozi kiba kikyamu.\n5 Obucaafu. Omusajja oba omwami bw'aba mucaafu ekisukkiridde katugambe nga tayagala kunaaba, okusenya n'okweyonja, kivaako omukyala okumwenyinyala era kimwetamya okwegatta naye.\n6 Abasajja abamu obutamanya bye bakola. Ne bwe guba mupiira omuntu ayagala okuzannya n'omuntu amunyumisiza omuzannyo era bw'aba gw'azannya naye nga tanyumisa, kyangu okwetamwa omuzannyo.\nNe ku basajja abamu bweguli. Mu mbeera z'omu buliri tebategeera bulungi bye bakola nga n'abalala tebaagala ekireetera abakyala okwetamwa okwegatta nabo.\n7 Ebirowoozo oba situleesi. Omukazi asobola okugaana okwegatta olw'embeera gy'alimu. Jjukira nti okunyumya akaboozi, ebirowoozo birina okubeera ebitebenkevu olwo n'alyoka anyumirwa kyakola era ssinga omukazi abeera n'ebimutawaanya ku mutwe, kyangu okwetamwa akaboozi wadde omuntu we abeera amwagala.\n8 Sitayiro y'omusajja gy'akozesa. Omukazi ayinza okubeera nga ekyamazima yandibadde yeetaaga okwegatta kyokka ng'akakodyo omusajja k'akozesa omukazi takaagala. Kino kimuleetera okwetamwa ebyokwegatta.\n9 Obunene bw'omusajja. Omukyala asobola okufuna omusajja ng'amwagala n'asalawo n'agumira byonna ebimuliko. Okugeza, omusajja bw'aba munene mu sayizi omukazi ayinza obutamusuulawo naye n'asalawo yeegatte naye ennaku nga nnya mu wiiki nga ky'ajja okusobola era ssinga omusajja akivaako n'amukaka okwegatta olunaku lwe batalina kwegatta kiba kikyamu.\n10 Abasajja abatamanyi kuteekateeka bakazi. Omukazi okwegatta kirina kuviira ddala mu bwongo olwo n'ebitundu ebikozesebwa okwegatta ne bifuna obubaka era ne bibeera nga birindirira.\nEra kino kibaawo ssinga omusajja abeera tatutte budde n'ateekateeka bulungi omukyala, kyangu omukyala obutanyumirwa ky'akola oluusi n'okufuna ebizibu ng'amabwa mu bukyala.\nAbakyala bakubiriziddwa okutuukiriza obuvunaanyizibwa\nMbabazi alina ebikuumira abakyala ku mulembe\nLaba effujjo eribeera ku bubaga bw'abaana abali mu luwummula!


ABATUUZE baatadde poliisi e Masaka ku bunkenke ng’ebaggyako abavubuka babiri be balumiriza okutta omukadde. Obunkenke buno bwabadde mu kabuga k’e Mpugwe ku luguudo oluva e Kampala okudda e Masaka ng’eyatemuddwa ye mukadde Bruno Musaafiri.\nSsentebe wa LCI, Hajji Ahmad Kaboggoza n’oweebyokwerinda Leonard Lule bategeezezza nti omulambo gwa Musaafiri gwalabiddwa ku makya g’Olwokubiri nga guliko ebiwundu eby’amaanyi ku mutwe.\nBaagasseeko nti bwe baabuulirizza, ne wabaawo abaasonze ku Godfrey Mugula Masada ne munne eyategeerekeseeko erya Abasi nti baabalabye ekiro nga bakuba Musaafiri. “Kiteeberezebwa nti Musaafiri yagezezzaako okwerwanako abeesimattuleko kyokka n’abulwa abamuyamba kubanga bangi batya abavubuka bano olw’okunywa enjaga,” bwe bakkaatirizza.\nAbaakakiiko baatemezza ku poliisi y’e Mpugwe n’ekwata abavubuka bano wabula abatuuze olwakuhhaanye ne bagirumba bagiremese okubatwala e Masaka nti bababalekere nabo babeekolereko.\nPoliisi yalabye abatuuze bafunze ekyonga, abaserikale ne bakookinga emmundu n’okuzigalula mu bbanga ekyabakakkanyizza ne bagyesega. Abaserikale baddusizzaawo abasibe n’omulambo ne guggyibwawo okutwalibwa mu ggwanika.\nAbakwate baatwaliddwa ku poliisi e Masaka ng’abatuuze bwe bawera nti singa bakomawo ku kyalo nabo bajja kubatta!\nAbatuuze beekokkodde enkola ya ‘Mwanawagundi’ nti y’ebasibyeko obuzzi bw’emisango ng’enjaga baginywa kyere n’okwenyigira mu bikolobero ebitali bimu ng’aboogerako gwe bambalira. Abatuuze basabye Gavumenti n’ababaka ba Palamenti obutayisa tteeka ery’okulima enjaga ekyere mu Uganda nti kijja kwongera okutabulatabula eggwanga


Akakiiko ka Lt. Col Nakalema kakoze ku misango gye nguzi 58,415 mu myezi 11 gyokka – Watchdog Uganda\nLt. Col. Edith Nakalema ku kkono nga abuuza ku bantu be Alebtong gye buvuddeko\nAKAKIIKO akatekebwawo omukulembeze we Ggwanga okulwanyisa obulyi bwe nguzi okwetoloola eggwanga lyonna akakulemberwa munnamaggye Lt.Col Edith Nakalema keewunyisizza bannaUganda olw’okuvaayo ne kategeeza nti kaakakola ku misango egiwerera ddala 58,415 mu myezi 11 gyokka okuva lwe kaatongozebwa.\nKino kibikkuddwa omwogezi wa Gavumenti Ofwono Opondo mu lukiiko lwa bannamawulire lwatuzizza ku Media Centre mu Kampala ku lw’okusatu.\nAgambye nti emisango 8,022 gyonna gimaze okukomekkerezebwa, 4,017 gikyanonyerezebwako ate 35,280 gimaze okuwerezebwa mu bitongole gye gyazzibwa be kikwatako bagigonjoole.\nMu gino kuliko emisango egy’ekuusa ku nkayana ku mattaka ag’enjawulo nga abamu ku baawaba mu kakiiko bagamba nti tebasasulwa nsimbi, emilala gyekuusa ku kitongole ekilamuzi okulwawo okusala emisango gyabwe, nga gino bagisindise mu offiisi y’omuwaabi wa Gavumenti, ababanja ebisuubizo bya Pulezidenti bye baakumpanya saako n’obusonga songa obulala obwekuusa ku famire.\nOpondo era agambye nti akakiiko kano era kasobodde okutaasa obukadde 700 obwali bwasasulwa mu bukyamu eri ebitongole ebisiba emipiira biyite (Betting) nga kwotadde n’obukadde obulala 87 ezaali zajjibwa ku bantu abaali baagala okugenda ebweru okukuba ekyeyo kyokka ne batatwalibwa.\nAkakiiko kano era kayimirizza abakozi ba Gavumenti ku mirimu 82, nga kuno kwe kuli 3 aba banka enkulu, 9 okuva mu bbanka ya Posta, 11 okuva mu kitongole kye bya ttaka, 22 okuva mu Disitulikiti ya Alebtong, Amolatar, Dokolo, Lira ne Mbarara.\nAkakiiko kano katekebwawo omukulembeze we Ggwanga Yoweri Kaguta Museveni nga ennaku z’omwezi 10, December 2018.\n18th April 2018 at 13:06\n3rd December 2018 at 11:27


Bukedde Online - Bakutte ebizigo ebirwaza kkansa nga bikukusibwa okutwalibwa mu Kikuubo\nBakutte ebizigo ebirwaza kkansa nga bikukusibwa okutwalibwa mu Kikuubo\nBuchaman bamuggalidde lwa kuyiwa nva za nneyiba ku Ssekukkulu\nAbaana 111 babatiziddwa ku lutikko e Lubaga\nAdded 26th December 2018\nEKITONGOLE ekivunaanyizibwa ku mutindo mu ggwanga nga kiyambibwako bambega b’ekitongole ekiketta mu ggwanga bakutte ebizigo ebigambibwa okulwaza kkookolo nga bitwalibwa mu maduuka.\nEbizigo ebyakwatiddwa byabadde bikukusiddwa kuva Congo nga bitwalibwa mu maduuka mu Kikuubo era okusinziira ku ba UNBS, ebizigo ziri bokisi 2015 nga bibalirirwamu obukadde 80.\nBaabikutte December 20, 2018 oluvannyuma lw'okumala ebbanga nga banoonya ababiyingiza mu ggwanga. Byaggyiddwa mu nnyumba emu e Gayaza ku kyalo Gitta-Nabutaka.\nKigambibwa nti, ebizigo bino birimu ekirungo kya Hydroquinone ekirwaza kkookolo w'olususu. Okusinziira ku nsonda mu UNBS ne ISO, ebizigo bino kuliko ekika kya Clair Men, Coco Pulp ne Carol light byonna bikolebwa kkampuni ya Angel Cosmetics e Congo.\nBwebaabadde bakwata ebizigo bino, baakwatiddeko n'omusajja Peter Otim eyategeezezza nti, ye akuuma nnyumba wabula ebizigo bya Mikidadi Kwizera n'omusuubuzi w'omu Kikuubo Rehema Biryomumaisho naagamba nti bokisi 1,500 zaabadde zaatwaliddwa dda mu maduuka mu Kikuubo.\nAbeebyokwerinda baategeezezza nti, ebizigo bino biva Congo nebabayisa ku nsalo e Kanungu ne Kasese nebabiyingiza mu ggwanga nebabiguza Bannayuganda. E Kanungu ne Kasese bituukira ku Ivan Muhairwe akola nga kayungirizi.\nBwebiva e Kasese ne Kanungu babituusiza Gayaza gyebalina sitoowa olwo nebiryoka bitambuzibwa mu maduuka mu Kampala n'eggwanga lyonna.\nHydroquinone kyekimu ku birungo ebikozesebwa mu kweyerusa kyokka Abangereza baakizuula nti, singa kiyitirira obungi, kiba kigenda kulwaza omuntu akikozesa kkookolo w'olususu.\n"Ebisigo bino twabikebera dda mu byuma byaffe ng'ekirungo kya Hydroquinone kingi nnyo naye nga tetumanyi babireeta mu ggwanga kubayimiriza." Omukungu wa UNBS eyabadde mu kikwekweto bweyategeezezza.\nNnakawere bamukutte n'ebibbe mu supamaketi ya Mega Standard\nMukaaga bafiiridde mu kizimbe ekibadde kizimbibwa e Kansanga\nPoliisi eraze ensibuko y'obubbi bwa boda n'ababuli emabega\nLuno olulyo Mukama yaluweesa ebiri;Maama alina emigogo gy'abalongo esatu, nze etaano ne mwannyinaze 5\nNnaalongo Nabatanzi ku myaka 37 azadde abaana 44!


Japan (jap:日本) nsi e ngulu wa Asia. Ekibuga cha Japan ecikulu ciyitibwa Tokyo.\nEkibuga ekikulu: Tokyo\nEkibuga ekisingamu obunene: Tokyo\n(ekifo mu nsi zonna #)\nMazzi: km² (%)\nAmefuga: 11 Februar - 660\nAbakulembeze: Naruhito (President)\nEnsimbi (Erinnya lyazo): Yen (¥)\nSaawa: mu UTC 9\nNamba y'essimu ey'ensi: +81\nEnnukuta ezitegeeza ensi eno: .jap\nAwamu: 44,579,000 km²\nAbantu: 4,164,252,000 (2011)\nEkibangirizi n'abantu: 87 km²\nKira, Burkina Faso\nKizuna AI(キズナアイ)- Visual Youtube wa Japan. Piyano mu 2017.\nKyoto, ekibuga mu Japan.\nAwamu: 828 km2\nOmuti gw’Mangada gwareetebwa bazungu wano mu Uganda, era nga ggwasibuka mu’nsi ya China ne Japan.\nGutuuwa enku, ebibala bivaamu omubisi, ate era nga ddagala.\nMode Gakuen Cocoon Tower(モード学園コクーンタワー) - wazimbibwa wa Japan.\nNagoya, ekibuga mu Japan.\nAwamu: 326 km2\nObulwadde bw’Embwa obuluma abantu\nObulwadde bw’embwa obuluma abantu (Rabies)[] buviirako endwadde y’ebizimba mu bwongo, mu bantu ne mu nsolo endala. Embwa bw'eba ndwadde ya bulwadde ate n'eruma omuntu, omuntu oyo afuna abulwadde bw'embwa obwo.\nOkukendeeza ku katyabaga k’ebigwawo nnamuzisa\nEnkola ey’okukendeeza ku katyabaga k’ebigwawo nnamuzisa nkola eyita mu mitendera gy’okuzuula, okupima n’okukendeeza ku butyabaga obw’ebyo ebigwawo okuva mu butonde nga bya bulabe eri obulamu bw’omuntu. Enkola eno egendererwamu okukendeeza ku kunafuyizibwa kw’embeerabantu n’enkulaakulana okuleetebwawo ebigwabitalaze bino eby’obulabe nga tutunuulira ebyo ebiva ku butonde bw’ensi wamu n’ebizibu ebirala ebikireeta. Wano kibadde kifugibwa nnyo okunoonyereza ku kunafuyizibwa okw’enjawulo okwatandika okulabikira mu biwandiiko okuviira ddala mu masekkati ga 1970 era nga buno buvunaanyizibwa bwa bitongole ebifa ku nkulaakulana n’enkula y’ensi. Kino kirina okubeera ekitundu ekiramba ku ngeri ebitongole bino gye bikolamu emirimu gyabyo sso ssi kya kwogerako bwongezi oba ng’ekikolebwa omulundi ogumu gwokka ne kiviibwako. Enkola eno ey’okukendeeza ku bigwawo nnamuzisa esaasaanidde mu bitundu ebisinga obungi era ng’erabikira kumpi mu buli kitongole ky’ebyenkulaakulana wamu n’ebyo ebikola ku mbeera z’abantu.\nEnnyinyonnyola esinga okujulizibwako ku nkola eno ey’okukendeeza ku katyabaga ak’ebigwawo nnamuzisa y’eyo ekozesebwa ebitongole eby’ekibiina ky’Amawanga Amagatte. Emiramwa emikulu egigobererwa bwe busobozi bw’okukendeeza okunafuyizibwa n’obutyabaga bw’ebigwawo nnamuzisa mu mbeerabantu zonna, okuziyiza oba okussa ekkomo ku bizibu eby’enjawulo, nga bitunuulirwa mu kifaanayi ekyawamu eky’enkulaakulana eyimirizikikawo.\nOsaka, ekibuga mu Japan.\nAwamu: 223 km2\nSapporo, ekibuga mu Japan.\nAwamu: 1,121 km2\nTokyo, ekibuga ekikulu, Japan.\nAwamu: 13,572 km2\nYokohama, ekibuga mu Japan.\nAwamu: 437 km2


Bukedde Online - Faaza afiiridde mu buliri\nOmuyizi wa MUBS aleese 'Champion Bea''\nVision Group esiimye abasomesa abasukkulum...\nBy JOHNBOSCO MULYOWA NE TONNY KALYANGO\nOmugenzi Faaza Katoogo.\nABAKRISTU b'e Kyotera baguddemu encukwe, Faaza abadde ajjanjaba mukulu we bw'asangiddwa ng'afiiridde mu buliri mu nnyumba y'Abasesedooti ku Lutikko e Kitovu e Masaka! Fr. Joachim Katoogo 70, y'omu ku Basesedooti ababadde abaggundiivu mu Ssaza ly'e Masaka gy'abadde amaze emyaka 45.\nFaaza Katoogo yajaguzza emyaka 45 mu Busesedooti nga August 17, 2020 ng'omukolo gwali ku kyalo ewaabwe e Kisunku. Y'abadde ajjanjaba mukulu we, Rev. Fr. Denis Mayanja 85, nga naye ali mu mbeera mbi mu ddwaaliro ekkulu e Masaka era omugenzi gye yavudde mu ddwaaliro akawungeezi k'oku Ssande awummulemu kuba yabadde atawaanyizibwa puleesa ne Ssukaali.\nFaaza Katoogo yavudde Mutukula gy'abadde akolera obuweereza okugenda okutwala mukulu we Faaza Mayanja mu ddwaaliro ng'ono abadde abeera mu Rest House e Kitovu. Yavudde mu ddwaaliro ku Ssande nga teyeewulira bulungi n'asalawo asooke yeebake addeyo mu ddwaaliro ku makya alabe ku mulwadde ate naye akeberweko ku puleesa.\nFaaza Sekiwunga gwe yasuze asabye amutwaleko mu ddwaaliro, ye yabadde amukimye, n'amusanga nga yafudde dda! Omugenzi Faaza Katoogo ne Mukulu we Faaza Denis Mayanja gw'abadde ajjanjaba baazaalibwa abagenzi Pio Kaggwa ne Gertrude Nalubega abaali ab'oku kyalo Kisunku.\nOmu ku baffamire ye eyali Pookino Vincent Ssebbowa Mayiga yategeezezza nti ekyalo Kisunku kifiiridwa omusajja abadde ayagala ekitundu kye kw'ossa okuyamba ne ku bizibu ku kyalo. "Tuzaalibwa wamu era tukuze wamu. Faaza Katoogo Katonda yamuwa ekirabo kyamagezi, abadde mukozi nnyo era ku kyalo kuno y'asinzaako eddundiro ly'embizzi ery'amaanyi.\nAweeredde abaana ku kitundu bangi, yali musomesa ku seminaliyo e Bukalasa ate era ye yasooka okuzimba ebizimbe ebyasooka ku ssomero lya Gavumenti erya Kisunku P/S," Pookino Mayiga bwe yagasseeko. Omugenzi era abadde munnamawulire omutendeke.\nAkulira ebyamawulire mu Ssaza Katolika e Masaka, Fr. Ronald Mayanja yategezeezza nti omugenzi waakuziikibwa leero ku Lwokubiri ku limbo ya Bafaaza ku Seminaliyo e Bukalasa mu Kalungu.\nSebaggala yandivunaanibwa ogwâ€™okutunda eddwaaliro lya KCC\nBazudde ebintu Seya byâ€™alese atunze\nBalagidde Musisi annyonnyole ku nsaasaanya y'ensimbi


eyasala mukaziwe emimwa akwatiddwa - Radio Simba, The Best Luganda Station in the World !\neyasala mukaziwe emimwa akwatiddwa\nNga November 7, 2018 eyali akulira ebyenjigiliza ku ssomero lya Kasubi SSS Patrick Mutiri Juma 45, yakkakkana ku mukyala we Aidah Nabuufu omukozi mu Bbanka ya Pride Micro- Finance e Nateete n’amutemaatema, okumusalaasala feesi n’oluvannyuma n’amukuba emisuumaali esatu mu mutwe.\nOluvannyuma bwe yalowooza nti, amusse n’adduka era okuva kw’olwo abadde aliira ku nsiko.\nRonald Kavuma mwannyina wa Nabuufu ategeezezza nti, mukoddomi we Mutiri abadde amukubira essimu ez’okumukumu ng’abanja mukyala we baddihhane era asobole okumwetondera ku kye yamukola kubanga yamwanjula era tebamubanja kintu kyonna.\nYagambye nti buli lw’abadde abakubira essimu nga tayogera kifo w’asinziira wabula nga nabo tebamulaga bukambwe bwonna nga bakimanyi bulungi nti essaawa yonna balina okumukwata avunaanibwe omusango gwe yazza.\nYayongeddeko nti okuva bwe yatandika okubakubira essimu babadde bamulondoola era babadde baakamuzinduukiriza emirundi esatu naye ng’abeemululako.\nKavuma ategeezezza nti, yabadde atutte omwana we ku ssomero lya Rinnet Secondary School e Namusera omukozi w’awaka Janat Nakagoro n’alaba Mutiri ne batemya poliisi okujja okumukwata.\nMu kiseera kino Kavuma agamba naye kennyini yagenze okumagamaga n’amulaba n’amulumba n’amwekwatira ne batandika okulwana n’emmotoka ya poliisi weyatuukidde ne bamukwata n’atwalibwa ku poliisi y’e Wakiso gye yaddiza omusango.\nPrevious mwakozesezza ekifaananyi kyange mu bukyaamu – Msalame\nNext kyanjo addusiddwa e india okujanjabibwa\nAbout 28 minutes ago from Radio Simba - Ennene 📻📻's Twitter via Simba Updates\nObwakabaka butaddewo enkolagana n’ekitongole Kya CIDI okwongera okutumbula okusimba emiti mu bitundu bya Buganda.


Bukedde Online - Bakutte omusiguze ababadde mu loogi abalala ne babuna emiwabo\nBakutte omusiguze ababadde mu loogi abalala ne babuna emiwabo\nOmukenkufu Julius Nnyanzi awangudde engule...\nOMUKAZI adduse n’awalampa kabangali ya Poliisi ebadde esimbye ku oluguudo ng’ayagala poliisi emutaase ku bba abadde amugoba ng’ayagala okumukuba oluvannyuma lw’okumusanga n’omusajja mu loogi.\nMukoya (mu bimyufu) ng’alumiriza mukazi we (ku bangali) obwenzi.\nPoliisi eyanguye okugenda mu loogi, kyokka omusiguze abadde alwana ne nnannyini mukazi bw’alabye Poliisi n’adduka wabula engoye n’essimu n’abireka era poliisi by’esobodde okugenda nabyo.\nNnannyini mukazi, Erickson Mukoya abadde awejjawejja ategeezezza poliisi ng’omusiguze bwamukubye n’amuyuliza n’engoye.\nMu kulwanagana omusiguze agezezzaako okumwettakkuluzaako anunule engoye ze, nnannyini mukazi zaabadde akutte.\nBwe biremye n’adduka ng’ali mu mpale yokka. Olutalo lubadde ku loogi eyakazibwako erya Kakajjo ng’eno Mukoya, omutuuze w’e Kikawuula gye yasangirizza mukyalawe Safiina Nannyanzi n’omusiguze nga bagudde eri ekikoowukoowu.\nMukaya mu bukambwe obungi yategeezezza Poliisi nti amaze ekiseera ng’afuna olugambo nti mukyala we alina omusajja ava ku kyalo Kikambwe-Kakubansiri amutwala nga taliiwo, era naye n’alinda lwalimukwata lubona.\nAyongeddeko nti abadde ku mulimu mbega we n’amutegeeza nga bwamaze okubalinnya akagere era nti bayingidde mu loogi naye kwe kujja. Asanze bawujjadde ng’omukyala ali ku bbiya.\nOmukyala yasoose kwekaza, wabula bwalabye bba ataamye kwe kudduka nga bwakuba enduulu abantu bamutaase, wabula abalala ababadde mu loogi eno nabo baddusse buddussi.\nMukoya agambye nti alabye mukyalawe ng’adduka ye n’asigaza omusiguze kyokka oluvannyuma amwesimattuddeko ng’amukubye ebikonde n’adduka nga poliisi etuuse.\nMukaya asigazza engoye okubadde vesiti,omujoozi ogwa bbululu wamu n’essimu ey’omungalo Nanyanzi abadde ku kabangali ya Poliisi nga yeebisse ku maaso ng’eno abantu ababadde bakung’anye bwe bamwogerera amafukuule n’okumulangira obwenzi.\nNanyanzi yatwaliddwa ku Poliisi e Lugazi ng’eno Mukoya gy’agguliddewo omusango gw’okumukuba n’awera nga bw’atagenda kuddamu kuwasa.\nKitalo ! Gwe bakwatidde mu bwenzi yegasse n'omusiguze ne basanyaawo bba-